text:
ven.
12
août
2011
ISOMO RYA MBERE
Igitabo cy’Abacamanza (Abac 6, 11-24a)
Muri iyo minsi, 11Umumalayika w’Uhoraho araza yicara mu nsi y’igiti cy’umushishi cy’i Ofura, cyari icya Yowasi wo mu nzu ya Abiyezeri. Umuhungu we Gideyoni yasekuriraga ingano mu kinogo bengeragamo, kugira ngo azihungishe Abamadiyani. 12Umumalayika w’Uhoraho aramubonekera maze aramubwira ati «Uhoraho ari kumwe nawe, musirikare w’intwari! » 13Gideyoni aramusubiza ati « Ni ko se Mutegetsi wanjye ! Niba Uhoraho ari kumwe natwe, ni kuki ibi byose bitwugarije ? Byaba se biri he, ibitangaza byose abasekuruza bacu batubwiraga bagira bati ‘Uhoraho se si We wadukuye mu gihugu cya Misiri ?’ None rero Uhoraho yaradutereranye, atugabiza Abamadiyani ! » 14Nuko Uhoraho arahindukira, aramwitegereza maze aramubwira ati «Genda ukoreshe izo mbaraga ufite, maze lsraheli uyikize Madiyani. Koko kandi ni jye ukohereje ! » 15Ariko Gideyoni aramubaza ati «Ni ko se Mutegetsi wanjye, Israheli nzayikiza nte ? Inzu yanjye ni yo isuzuguritse mu mazu ya Manase ; kandi nanjye ni jye muto mu rugo rwa data! » 16Uhoraho aramubwira ati «Nzaba ndi kumwe nawe, bityo uzatsinda Abamadiyani bose icyarimwe.» 17Gideyoni aramusubiza ati « Niba koko nabonye ubutoni imbere yawe, binyerekeshe ikimenyetso ko ari wowe tuvugana. 18Ndagusabye ngo ntutirimuke hano kugeza ubwo ngaruka nkuzaniye ituro, maze no kurihereza imbere yawe.» Uhoraho aramubwira ati « Ndaguma aha kugeza ubwo uri bugaruke.»
19Gideyoni araza abaga umwana w’ihene, afata ifu yuzuye igitebo ayikoresha imigati idasembuye, ashyira inyama mu nkangara n’amaraso mu cyungo, maze byose abijyana mu nsi y’igiti cy’umushishi arabihereza. 20Umumalayika w’Imana , aramubwira ati « Fata inyama n’imigati idasembuye, ubishyire hejuru y’urutare maze ubisukeho amaraso ! » Nuko Gideyoni abigenza atyo. 21Umumalayika w’Uhoraho atunga isonga y’inkoni yari afashe mu ntoki, maze ayikoza kuri za nyama no kuri ya migati idasembuye. Nuko umuriro ucucumuka muri rwa rutare, maze utwika za nyama na ya migati idasembuye. Ibyo birangiye, Umumalayika w’Uhoraho arazimira ntiyongera kumubona. 22Nuko Gideyoni abona ko yari Umumalayika w’Uhoraho, ni ko kuvuga ati «Nyagasani Mana, koko nabonye Umumalayika w’Uhoraho !» 23Uhoraho aramubwira ati « Gira amahoro ! Humura; ntuzapfa.» 24aAho hantu Gideyoni ahubakira Uhoraho urutambiro, maze arwita «Uhoraho-Mahoro.»
ZABURI (Zab 85 (84), 9, 11-12, 13-14)
Inyik/ Uhoraho, abakwizeye ubahe amahoro.
Ndashaka kumva icyo Uhoraho Imana avuze ;
aravuga iby’amahoro y’umuryango we n’abayoboke be,
bapfa gusa kudasubira mu busazi bwabo.
Impuhwe n’ubudahemuka byarahuriranye,
ubutabera n’amahoro birahoberana.
Ubudahemuka buzamera busagambe ku isi,
maze ubutabera bubururukireho buva mu ijuru.
Uhoraho ubwe azabaha ihirwe,
maze isi yacu izarumbuke imbuto.
Ubutabera buzamugenda imbere,
n’intambwe ze zigaragaze inzira.
IBANGONDIRIMBO RIBANZIRIZA IVANJILI (2 Kor 8, 9)
Alleluya Alleluya.
Yezu Kristu, ni We mukire wemeye kwigira umukene,
kugira ngo adukungaharishe ubukene bwe.
Alleluya.
IVANJILI
+ Matayo (Mt 19, 23-30)
Muri icyo gihe, 23Yezu abwira abigishwa be ati «Ndababwira ukuri : kwinjira mu Ngoma y’ijuru biraruhije ku mukungu! 24Koko nongere mbibabwire : byoroheye ingamiya guca mu mwenge w’urushinge, kurusha uko byoroheye umukungu kwinjira mu Ngoma y’ijuru.» 25Abigishwa bumvise ayo magambo baratangara cyane, barabaza bati « Ni nde ubasha kurokoka ?» 26Yezu arabitegereza maze arababwira ati « Ku bantu ntibishoboka, ariko ku Mana byose birashoboka. » 27Nuko Petero araterura aramubwira ati «Nkatwe twaretse byose tukagukurikira tuzamera dute?» 28Yezu arabasubiza ati «Ndababwira ukuri : mwebwe mwankurikiye, igihe byose bizavugururwa, igihe Umwana w’umuntu azaba aganje ku ntebe ye y’ikuzo, namwe muzicara ku ntebe cumi n’ebyiri mutegeke imiryango cumi n’ibiri ya Israheli ; 29n’umuntu wese uzaba yararetse amazu, cyangwa abavandimwe be, cyangwa bashiki be, cyangwa se, cyangwa nyina, cyangwa abana, cyangwa isambu ye abitewe n’izina ryanjye, azabisubizwa incuro ijana kandi azatunga ubugingo bw’iteka. 30Abenshi mu ba mbere bazaba aba nyuma, n’abenshi mu ba nyuma bazaba aba mbere.»


c: text/html

text:
Mu mihigo y’umwaka wa 2015-2016, akarere ka Burera kaje ku mwanya wa 24. Abayobozi n’abaturage ntibishimiye uwo mwanya kuko mu mwaka wa 2014-2015 kari kaje ku mwanya wa 5.
Basanga ngo icyatumye basubira inyuma ari uko batabashije gusobanurira neza abaturage ibijyanye n’imihigo bahize. Niyo mpamvu ngo mu mihigo y’umwaka 2016-2017 bazashyira imbaraga imbaraga mu gusobanurira abaturage ibibakorerwa.
Ubwo tariki ya 06 Ukwakira 2016 abayobozi b’Akarere ka Burera bicaraga hamwe bakisuzuma, Kazimbaya Francois ushinzwe igenamigambi muri ako karere yamuritse imihigo ya 2016-2017, yemeza ko ikipe bashyizeho izabafasha kuyesa.
Agira ati “Bizatuma twese tuyigiramo uruhare dukorere hamwe. Bizatuma abaturage bagira uruhare mu bibakorerwa, bikazatuma twongerera umusaruro kuko tuzaba tugaragaza ibyo dukora kuburyo bumeze neza kandi bikazatuma abantu bagira umuco wo guhanga udushya kandi noneho uyu muco ukazahoraho.”
Iyo kipe yashyizweho igizwe na bamwe mu bayobozi mu Karere ka Burera. Gusa ariko abafatanyabikorwa b’ako karere bifuza ko hajyamo n’abaturage; nkuko Padiri Habumuremyi Fredric abisobanura.
Agira ati Nifuzaga ko muri bariya bantu mwagiye muvuga hagaragaramo uhagarariye abaturage kugirango avuge uko abibona mbere yuko mu mwigisha kuko naba atarimo bizatugora kuyishyira mu bikorwa.”
Abayobozi batandukanye by’umwihariko abakuru b’imidugudu biyemeje ko bagiye kwegera abaturage bakabasobanurira imihigo kandi bakanabashishikariza kuyigiramo uruhare.
Ubuyobozi bw’akarere ka Burera bwiyemeje ko kugeza ku tariki ya 31 Werurwe 2017, imihigo bahize uko ari 43 izaba yaramaze kweswa kugira ngo urwego rw’igihugu ruzaze kuyigenzura baramaze kwisuzuma.
Ibitekerezo ( 2 )
niga muri kaminuza ya kccem icyonasaba ubuyobozi bw’akarere bashiringufu begere abagenerwabikorwa cyane kuko nibo banyirikuyishira mubikorwa imihigo irakomeje
murakoze! nyimara gusoma iyinkuru nu vise aribyiza,mubishyize mubikorwa nakabuza mwasubira muri Top,5,nkiyo mwarimo umwaka ushije.iyo kipe ishinzwe kugenzura ishyirwa mubikorwa ryiyo mihigo mushyiremo uhagarariye abaturage bumve ko ibitekerezo byabo bifite ubiharariye.

robotstxt: allowed

filter: keep


text:
Kugagara ingingo
Indwara yo Kugagara ingingo ni ukugabanuka cyangwa guhagarara k’ubushobozi bwo kwikunjakunja cyangwa kwinyeganyeza kw’inyama z’umubiri w’ibiremwa byigenza, ku bwo kwangirika (lésions) kw’agace runaka k’ubwonko gakoresha urwo rugingo.
Ariko kandi tumenye ko habaho n’ubushobozi buke bw’inyama z’umubiri biturutse ku gucika kw’imitsi ikomeye cyane itarimo umwenge ifatisha inyama z’umubiri ku magufwa, utwo dutsi twacika urugingo ntirwihine (ni two bita « tendons »), hakabaho kutihina neza kw’ingingo z’umubiri (ankylose des articulations), ariko kandi iyo byatewe no guterwa ikinya cyangwa kujya muri koma (kurwara cyangwa kugira impanuka kugeza ubwo umera nk’uwapfuye), ibyo ntibishyirwa muri urwo rwego rw’uburwayi bwo kugagara ingingo.
Iyo ndwara ihindagura amazina bitewe n’aho yafatiye. Bayita emipleji (hémiplégie) iyo yafashe uruhande rw’umubiri rw’iburyo rwose cyangwa urw’ibumoso. Bayita parapleji (paraplégie) iyo yafashe igice cyo hepfo y’ikiyunguyungu (no ku gice kiba ku iherezo ry’urura runini, kimeze nk’agafuka kabanza kwitekeramo imyanda y’amabyi mbere y’uko asohoka (bahita « rectum »), n’ako gace karafatwa). Bayita omopleji (homoplégie) iyo hamugaye urugingo rumwe gusa. Bayita parezi (parésie) iyo ingingo zitamugaye burundu (paralysie incomplète).
Iyo umubiri utumva ibiwukozeho, babyita kugwa ikinya (anesthésie = perte de la sensibilité au tact). Iyo utumva ibiwubabaza (perte de la sensibilité à la douleur) babyita analjezi (analgésie). Iyo ubushobozi bw’umubiri bwo kumva ibiwukorakora burenze urugero, babyita ipersitezi « hypersthésie ». Ku wo yafashe, inyama z’urugingo ziragagara (raideur musculaire ou contracture), urugingo rukaba rwananuka (atrophie). Icyo gihe hashobora kubaho uburwayi bugagaza inyama z’amaguru bita imbwa, bikababaza cyane, (crampes douloureuses).
[edit | edit source]
- Kugagara k’umusokoro wo mu ruti rw’umugongo bajya bita indwara ya Landiri (Paralysie ascendante, dite „Maladie de Landry“)
- Kugagara ururimi, iminwa, urusenge rw’akanwa, akamironko n’ahakegereye (Paralysie bulbaire ou labio-glosso-larynge)
- Kugagara ikiganza (Paralysie radiale)
- Kugagara amaguru (Paralysies des membres inférieurs)
- Kumugara imitsi yumva ikoresha amaso (Paralysie des nerfs moteurs de l’œil)


text:
Ukoresha gute ugutwi kwawe?
Yesu akunda kubwira abantu ngo ufite ugutwi niyumve ibyo umwuka abwira amatorero cyangwa ibyo umwuka abwira abantu , ibyahishuwe 3:6) .
Biradukwiriye ko twumva ibyo Yesu atubwira, muri iyi minsi abantu benshi barabwirwa ariko ntibumva Yesu aravuga ariko kumva byabaye ikibazo , birashoboka ko uterana kenshi ariko ukaba utumva ibyo Yesu akubwira , birababaje cyane ko Yesu yakubwiye kureka ibyaha ariko uyu munsi ukaba ukibikora, iyo amatwi adakora ntiwumva, iyo utumva ukora ibyo wishakiye cyangwa bigasaba amarenga kugirango wumve , ni yo mpamvu Yesu yibandaga ku matwi kugirango abantu bumve babashe gukora iby’ukuri , ntibishoboka ko ukora utumvise icyo ugomba gukora .
Baca umugani mu Kinyarwanda ngo utumviye se na nyina yumvira ijeri bishatse kuvuga ko iyo utumviye Imana, umwana n’umwuka wera wumvira satani akagukoresha ibyo yishakiye.
Dore Ingaruka zo kutumva ibyo Yesu avuga :
1. Ukora ibyo ushatse nuko ubyumva kandi akenshi biba bitandukanye nibyo Yesu ashaka
2. Wemera ibyo ubwiwe byose kuko akenshi uba utazi ukuri Yesu yivugiye, bikaba byagutera gusubira inyuma cyangwa kwiganyira
3. Uje wese araguhindura ntujya ugira ibyo guhindura abandi kuko ntacyo uba warumvise
4. Wumva ibya Yesu ari nk’inzozi bitabaho ahubwo wibwira ko ari ugushyushya inkuru ya Yesu kuko igihe yahereye avuga nturumva .
5. Ujya ugirango hari abantu Yesu yitayeho kurusha abandi bityo bigatuma bamuvuga uko atari kandi avuga ntiwumve ibyo yavuze,urugero nkiyo bavuze gutanga icya 1/10 n’amaturo ,gufasha abakene n’ibindi ugirango hari abafite byinshi bakwiye gutanga ntiwumve ko nawe bikureba , twibuke Yesu abwira abari bamukurikiye ati"niba ufite imyenda ibiri genda uhe umwe mugenzi wawe utawufite” none wowe wanze kubyumva .
6. Umuyaga wose uje uraguhuha ukagutwara aho ushatse kuko utigeze wumva ibyo Yesu avuga ku muyaga nyamara yarabivuze uvunira ibiti mu matwi wanga kumva.
None rero nshuti yanjye ndakwinginze koresha amatwi yawe wumve icyo Yesu avugana nawe bityo bizatuma uba amahoro mu rugendo rujya mu ijuru kandi ntaho byagenda gute ntuzayoba inzira niwumva ibyo Yesu akubwira.
Isabelle MANISHIMWE.


text:
Marimar Quiroa ufite imyaka 21 akaba yaravukiye muri Califonia, yavukanye ubumuga butuma mu maso ye habyimba cyane ndetse kurya no kuvuga bikaba ari ingorabahizi kuri we. Ntabwo bimuca intege zo kumva ko ari umuntu kimwe n’abandi. Uyu mwangavu wavukanye ubu bumuga, kuri ubu asigaye ashyira amashusho ye ku rubuga rwa youtube afasha abantu kumva ko bagomba kwiyakira uko bari.
Akivuka yagiye abagwa kenshi kugirango barebe ko umutwe we wagabanuka, gusa ntabwo byakunze kuko ataje gukira burundu ariko ngo byamufashije kugabanya ukubyimba yari afite akivuka. Akiri muto ubu bumuga ntibwamworoheye na gato kuko yahoranaga ipfunwe kuburyo atabashaga kuba yajya aho abandi bana bari, ntiyajyaga mu muhanda kugirango yirinde guhura n’abantu benshi batamuzi. Kuri ubu ngo nta kintu n akimwe kikimutera isoni kuko yamaze kwiyakira kandi akaba avuga ko yishimira uko ameze ndetse asigaye afite abantu benshi bamukurikira ku rubuga afite kuri Youtube ari rwo anyuzaho amashusho afata ashaka gutanga ubutumwa ku bantu bamukurikira.
Hari benshi batishimira uko bavutse kandi na Marimar nawe akiri muto niko yari ameze, ntiyigeze abyishimira ariko kuri ubu aratuje. Avuga uko abyakira yagize ati: ” Kuri njye ubwiza ni ukwakira uwo uri we kandi ukima amatwi ibyo abantu bakuvugaho, ukerekana ubwiza bwawe uko buri n’iyo waba ufite isura itandukanye n’iy’abandi, ugomba kwemera uko uri. Nkivuka navukanye umutwe munini, najyanywe ku baganga inshuro nyinshi bambaga kugirango bigabanuke bigere aho mera uko ubungubu meze.”
Umubyeyi ubyara Marimar witwa Maria, we yabwiye Daily Mail ko ahora abwira umukobwa we ko agomba gukora icyo ashaka ndetse ngo uyu mukobwa akaba yarabwiye Maria umubyara ko yifuza kujya atemberera mu bice bitandukanye kugirango abere urugero abitinya kuko bafite ubumuga ubwo aribwo bwose, ngo ndetse akomeza kugenda aha Imana icyubahiro kuba ari muzima kandi akaba afite imbaraga zimufasha gukora ibyo akora bya buri munsi.
Ubungubu Marimar afite abantu bagera kuri miliyoni 5 bamukurikira ku rubuga rwe rwa blog rukorera kuri youtube arirwo rumufasha kuganira na bo kuko mu kuvuga akoresha ururimi rw’ibimenyetso. Buri gihe iyo ashyize videwo ze kuri youtube agenda yakira ubutumwa abamukurikira bmugezaho, gusa we icyo avuga ngo ni uko ubutumwa bumwe buza bumushyigikira, ubundi bukaza bumuca intege, kandi si kuri youtube gusa ngo no mu nzira bamwe bavuga ko ameze nk’inkende gusa we ntabwo abitaho ahubwo ashimira Imana ikimutije umwuka wo guhumeka. Marimar yakomeje avuga ko we yumva azasezerana akagira urugo kandi ko azabaho neza.


text:
IPFUNDO RIDAPFUNDUKA
EPISODE 1
wari umugoroba nk’iyindi yose ikirere gikeye nkuko wari umunsi mwiza kuri Jimmy ibintu byose byari byagenze neza uko yabipanze abantu yari yatumiye bose mumunsi mukuru yari yateguye wo kwishimira impamya bushobozi y’ikiciro cya kaminuza cyakabiri yari yakiriye yari afite akanyamuneza atagatewe n’uko yari ageze kuri urwo rwego ahubwo agatewe n’uko haburaga iminota mike ngo afatirane abantu batarataha apropoze *asabe umukunzi we Pamela ko yamwemerera ubuzima asigaje ku isi azabubeho bari kumwe, ntibyatinze uwari umuyobozi wa gahunda MC aba aravuze “jimmy uyu munsi ntako atagize ngo twishime, yatubwiye byinshi yagezeho hataragira utaha hari ikintu ashaka kutwereka gifite agaciro kuruta zahabu, kiruta ibindi byose mwumvishe ari ibyo navuze cyangwa ibyo we yaba yivugiye, reka ndeke gutinda mumagambo mpamagare jimmy yegere imbere atubwire ndakeka ibyo agiye kutubwira biratuma buri umwe yifuza ko ikirori cyakumeza, jimmy umwanya ni uwawe..” jimmy yegera imbere afata mikoro ati:”mbere yo kugira icyo mvuga, ndifuza ko isimbi ryanjye karabo nahawe n’uwagahanze ineza Pamela yakwegera hano imbere” abantu bari batangiye kumenya aho yerekeza bahita batangira gukoma amashyi, Pamela yegera imbere ahagarara imbere ye jimmy agiye kongera kuvuga micro isa nigize akabazo MC abwira uwari DJ ko yamujyanira indi, DJ wasaga nuri mubintu byinshi ahaguruka yihuta ageze imbere akubitana amaso na pamela amara amasegonda barebana, jimmy abibonye ahita amwaka microphone yari azanye undi asubira aho yari yicaye ahanagura mumaso yibaza niba uwo yarebaga imbere ariwe, mugusubira kwicara pamela amukurikiza amaso jimmy atangira kuvuga avuga amagambo arimo ubusizi byasaga naho ibintu yabiteguye igihe kirekire ako pamela ntiyari akimwumva ukundi agiye kumva yumva jimmy aravuze “…… will you marry me” arikanga kdi ubwo jim yari abivuze inshuro ya gatatu atungurwa no kubona amupfukamye imbere jimmy arongera “will you marry me?” pamella aho kumusubiza arekura ibiganza bye yihanagura mumaso aba asohotse yiruka abantu bacyibaza ibibaye uwari DJ nawe ahaguruka yiruka amukurikira asanga ahagaze hanze imbere yegamye kugikuta cy’inzu ari kurira aba amufashe akaboko pamela ahita amwiyaka amukubita urushyi undi arwana no kongera kumufata pamela aba aravuze “kubera iki Mana ibi bibaye kuri uyu munsi? Omar kuki unkoze ibi bintu?”
IMYAKA 3 MBERE YAHO (uko byatangiye)
“urisanga chr urabona ko ibintu byose murugo byari bigukumbuye” niko console yarimo abwira umukobwa we Pamella ubwo binjizaga ibintu yari amutwaje muri salon, Pamella n’akanyamuneza amwenyura aba aramusubije ati:“maman inzenya zawe ziri mubintu nari nkumbuye” pamella akinjira munzu amaso ye akubitana n’ayo umusore wari wicaye muri salon, ibitekerezo bihita bihinduka atangira kwibaza icyo uwo musore mwiza gutyo yari yaje gukora murugo, yaramwitegereje nk’iminota amasegonda agera muri 30, agiye kumva yumva maman we amukozeho ati:”bigenze bite pame?”
“iki maman?”
“umaze hafi umunota uhagaze bias naho utazi aho uri, injira uyu ni Omar ni shoferi mushya tumaranye ukwezi ndakeka uzamwishimira ni umwana mwiza”
“ese?” ahita akomeza asuhuza Omar ati:”ni byiza kubamenya Omar, njye nitwa pamella…” Omar amuca mu ijambo ati:”njye nari nkuzi nubwo ntari nakakubonye, aha bahoraga bakuvuga ukuntu uri umukobwa mwiza, ko wagiye kwiga hanze, nishimiye guhura nawe” Pamela arimo guseka aba aramusubije ati:”ehh wabonye koko se ndi mwiza?” maman we aba amurebye nabi Omar arikanga, maman we ahita amuca mu ijambo ataragira icyo avuga ati:”Omar, ntubona ko bi bintu bikenewe kwinjizwa kuki utatwakira” aba abafashije bimwe mubikapu barimo binjiza, babijyana mucyumba cya Pamela basoje byose omar arasohoka ajya kwitemberera kuko uwo mugoroba ntakandi kazi yari afite.
Pamela nyuma yo gutunganya ibyo yari yazanye no gutunganya icyumba cye yinjira mubwiherero aroga amaze koga asubira muri salon asanga nta muntu uhari, ahamagara maman we mu ijwi rirerire nawe yitabira mugikoni ati:”Pamela ndimo ndagutegura ibyo kurya, ese buriya ntiwari ukumbuye kurya ibyo kurya maman wawe yatetse?”
Araseka aramusubiza :“cyane ntubizi se ko ari wowe mutetsi wambere urenze kuri iyi si yarurema?” nawe aba arasetse amusangayo atangira kumufasha ari nako baganira amubwira ubuzima uko bwari bumeze hanze nukuntu imyaka 3 yari yaramubereye myinshi cyane na maman we amubwira ibintu byahindutse muri iyo myaka yose.
Byarihuse ibyo barimo biba birarangiye berekeza ku meza bagitangira kurya Pamela aba arabajije :”ese maman kuki omar Atari hano?” maman we ahita ahinduka cyane asa nurakaye aba aramubajije :”hmm ni iyihe mpamvu ariko umwitayeho cyane?”nawe ati:”nabazaga maman byonyine” maman we aba aramubwiye ati:”aya masaha aba ari iwe” ntibongera kuvugana bakomeza kurya bucece basoje bajya kuryama.
“ese ni iyihe mpamvu ndi kuvugana nuyu mutype Omar maman akarakara?”
“mvuze izina rye biramuhindura, turangiza kurya adakoma? Cg we na maman wasanga hari ibindi bapanga?”
“ka nsenge maman abe Atari muri ibi by’abashugamami bateye?”, “ah se ubundi ni iyihe mpamvu ndi kubyibazaho cyane?” “cg natangiye gukunda uriya muhungu? Oya ntibibaho sinakundana n’umushoferi” ibyo nibyo bitekerezo Pamela yamaze isaha atekereza nyuma yuko yinjiye muburiri mbere y’uko asinzira.
Umunsi wakurikiye yabyutse akerewe, ajya muri douche yoga ari kuririmba indirimbo yakundaga cyane ya Bruno maris yitwa…………, asoje ajya mucyumba arisiga atangira kujya afata ikanzu akayigera akongera akayikuramo akarambika ari nako afata indi, abikoze bwa gatatu aba atangiye kwivugisha ati:”ese ko mbona byose bitangaragaraho neza?” aba afashe agakanzu k’umweru yambaraga kakagarukira hejuru y’amavi arakambara aba aravuze :”wow aka niko karatuma Omar abona ko koko ndi mwiza” agiye kumva yumva urugira rurafungutse maman we yinjira atazi aho avuye aba aramubwiye :”Pamela ntumbwire ko watangiye gukunda Omar, ntibibaho ibyo bintu ntibyashoboka”
Ntuzacikwe na Episode ya 2
Niba mukeneye ko iyi nkuru ikomeza ibitekerezo byanyu birakenewe ubundi tugakomeza.
37,548 total views, 22 views today


text:
Umuryango w’abantu 10 ubeshejweho no guca inshuro utewe inkeke n’umwana wabo w’imyaka ine n’amezi atandatu watewe ibuye mu mutwe na bagenzi be bakinaga bikamuviramo ubumuga bukabije.
Ababyeyi b’uyu mwana witwa Daniel Eric barasaba ubufasha bwo kumuvuza nyuma y’umwaka umwe atewe ibuye mu mutwe, ntibabashe kumuvuza none kuri ubu ingingo z’umubiri we hafi ya zose zikaba zaramaze kugagara (paralysé).
Uwimana Icyizanye washakanye na Ngaboyimanzi Diyonizi, batuye mu mudugudu wa Gahenerezo, Akagari ka Bugu, umurenge wa Mudende mu karere ka Rubavu batunze abana barindwi n’umwuzukuru wabo.
Batuye mu nzu ihomeshejwe amase, ifite amabati ashaje ndetse afite n’imyenge ahantu hose. Muri iyi nzu y’ibyumba bibiri babanamo n’intama baragijwe, nta bwiherero bagira, kandi isakaye uruhande rumwe.
Uyu muryango wemeza ko utunzwe no guca incuro bahingira abandi. Icyizanye avuga ko mu gihe gisaga umwaka umwana wabo Daniel amaze atavuzwa yagiye yihinahina kuko ubukene bwatumye batamujyana kwivuza.
Yagize ati “Umwana bamuteye ibuye mu mutwe tubura uko tumujyana kwa muganga; nta mituweri tugira, twirirwa mu nduruburi na bwo duke dutahanye ni utwo kurya nabwo abana ntibahage.”
Icyizanye yakomeje agira ati “Tubayeho nabi, inzu tubamo isakajwe n’amabari ariko izuba rirarasa tukaribona mbere kuko yatobaguritse. Mu gihe cy’imvura turanyagirwa kuko nta handi twayihungira, abana bacu ntabwo bajya kwiga kuko nta kenda ndetse ntabwo byatworohera kubona amakayi yabo. Dutunzwe no guca incuro, tubonye udufasha wendwa umwana wacu akavurwa ibindi Imana yakwikorera ibisigaye.”
Uyu umubyeyi avuga ko nyuma yo kwihinahina, Daniel ngo ntavuga, ntagenda yicarira uruhande rumwe kandi ntabwo kurya bimworohera. Kuva yafatwa n’uburwayi ngo nta bajyanama b’ubuzima n’abuyobozi bw’inzego z’ibanze bigeze babageraho yewe.
Abaturanyi b’uyu muryango bavuga ko ubayeho nabi aho abana bamwe birirwa ku barinze urugo abandi bagiye guhinga ngo babeho… kwiga ntibabitekereza.
Muvandimwe Anastase ushinzwe imibereho myiza mu murenge wa Mudende yavuze ko ikibazo cy’impanuka y’uyu mwana batari bakizi ariko bagiye kureba uko babasura bakanabashakira ubufasha.
Yagize ati “Ku kibazo kijyanye n’uwo mwana ntabwo twari tukizi, biragaragara ko gikomeye ariko tugiye kumanuka tubasure turebe ko hari icyo twabafasha dufatanyije n’inzego z’ibanze. Akagari gafite uburyo kandikamo abantu batishoboye bafite ibibazo, bikagera ku murenge natwe tukiga uko twakora ubutabazi ku bibazo nk’ibyo.”
Akomeza avuga ko ikibazo cy’amazu ashaje cyane bafite gahunda yo kugenda bazubaka binyuze mu miganda rusange no gukora ibishoboka ngo bakangurire abaturage gutura neza bazamura ubuzima bwabo.
Hari hashize imyaka igera kuri 6 abahinzi b’icyayi bibumibye muri koperative y’abahinzi b’icyayi ba COTHEGA bagihinga mu mirenge ya Karambi na Cyato mu karere ka Nyamasheke, kitababyarira umusaruro (...)
Ubuyobozi bwa Koperative Rebakure Munyamurama_KOREMU, igizwe n’abanyamuryango 350 bahinga ibigori n’ibishyimbo mu murenge wa Murama, mu karere ka Ngoma, buratangaza ko mu mwaka wa 2016 gusa, (...)
Bamwe mu borozi bo mu Kagali ka Ryeru mu Murenge wa Rwempasha mu karere ka Nyagatare, bahangayikishijwe n’igisa n’icyorezo cyateye mu nka zabo zihaka, zikaramburura zenda kubyara. Aba borozi (...)
Ubwo ikigo cy’igihugu gishinzwe imiyoborere, RGB, cyerekanaga igipimo cy’imiyoborere ibereye abaturage n’imitangire ya serivise, bamwe mu bayobozi b’inzego z’ibanze basabye ko ubu bushakashatsi bwajya (...)
Abagize Inteko Ishinga Amategeko umutwe w’abadepite bari mu gikorwa cyo gusura ibikorwa by’iterambere mu karere ka Ngoma, aho bagenzura akamaro byagiriye abaturage, bakanakira ibyifuzo (...)
OPP. MAGERWA, EXPO GROUND, GIKONDO KIGALI, RWANDA PHONE NO : +250-784867952 / 53
© Copyright 2015: Imvaho Nshya. All rights reserved.
Powered by: RPPC.


text:
“kuko intwaro z’intambara yacu atari iz’abantu, ahubwo imbere y’Imana zigira imbaraga zo gusenya ibihome no kubikubita hasi.Dukubita hasi impaka n’ikintu cyose kishyiriye hejuru kurwanya kumenya Imana, dufata mpiri ibitekerezwa mu mitima byose ngo tubigomorere Kristo.” 2 Abakorinto 10:4-5
Hari ibihe umuntu ageramo akumva ko asa naho yataye umutwe igihe yumva ibitekerezo bye byarenze igaruriro kubera kwibaza ku bintu runaka ariko hari uburyo ushobora kugarura ibitekerezo byawe . Iyo umuntu afite ikibazo nk’icyo usanga mbere na mbere mu byiyumvo by’umuntu aba adashaka kumva ko ibimurwaniramo bimureba cyangwa ko ntakindi yabikoraho ariko ibyo si ukuri. Imana mu ijambo ryayo iduha amabwiriza yibyo dukwiye gutekerezaho n’ibyo tudakwiye gufataho umwanya tubitekereza,ritubwira kandi ko dufite ubushobozi bwo gufata no guhitamo ibidufitiye akamaro maze ibituroga bidafite umumaro tukabizibukira.
Ibitekerezo byose bitajyanye n’ugushaka kw’Imana nibyo kuvunira ubusa uwo byuzuye mu mutwe ahubwo gutekereza kwiza ni ukujyanye no kumvira umwami wacu Yesu Kristo.Bigendeye kukwiga no gusoma Ijambo ry’Imana,ubona ko ibitekerezo bishobora kukwangiriza ubuzima kandi igihe utekereje ko ushaka kwishimira ubuzima bwawe,niyo mpamvu uba ugomba no kwiga uko wayobora ibitekerezo byawe kugira ngo bitabwangiza. Imana ifite umugambi ukomeye ku buzima bwawe,kandi niba ubwishimira koko bikwiye ko wumvikana niyo Mana ibufiteho umugambi kugira ngo ubashe kugenzura ibitekerezo byawe.
Ubundi aho ibitekerezo byawe bigiye ninaho nawe ujya,bityo niba hari impinduka wifuza muri wowe watamgira uhindura imitekerereze yawe bityo Imana ikagufasha kumenya uko watekereza nkuko nayo itekereza cyangwa uko yo ishaka ko utekereza,kugira ubashe kugira muri wowe icyo ishaka ko ugira ndetse ubashe no gukora ibyo ishaka kuko uba wamaze kuba uwo ishaka ko waba.
Ni ikintu gishimishije rero kumenya ko hari igipimo cyagufasha kuyobora imitekerereze yawe,amagambo uvuga ndetse nuko wamenya uko ukwiye gutekereza neza. Biragaragara ko dushobora gutuma tugira agahinda cyangwa tukanezerwa byose biturutse mu buryo dutekereza n’ibyo tuvuga. Nuhitamo uburyo bwiza bwo gutekereza ntakizabuza ubuzima bwawe kumera neza.


text:
Huye: Abanyamuryango ba FPR bo muri IRST baremeye abatishoboye
Ku wa 30 Ukwakira, 2012 Abanyamuryango ba FPR bakorera mu kigo cy’ubushakashatsi mu by’ubuhanga n’ikoranabuhanga, IRST, batanze matela 20 zigenewe abaturage b’ahitwa i Mpare ho mu Murenge wa Tumba, bagamije kubafasha kurara heza.
Muri rusange, abahawe matela ni abapfakazi ba jenoside ndetse n’abandi bantu bakuwe muri nyakatsi batishoboye. Aba batishoboye kandi ni abubakiwe mu gihe cyashize, none banahawe matela kugira ngo babashe kurara heza.
Uwiteguye Mediatrice Umuyobozi wa FPR muri IRST, avuga ko kuba bari kwitegura kwizihiza isabukuru y’imyaka 25 umuryango FPR umaze ushinzwe ari yo mpamvu batekereje kuremera aba batishoboye.
Yagize ati “umuryango wa FPR inkotanyi watangiye ibikorwa byo kwitegura imyaka 25 umaze uvutse. Natwe nk’abanyamuryango baba muri IRST, twatangiye imyiteguro kugira ngo natwe tugaragaze uruhare rwacu nk’abanyamuryango.Tureba ikintu twakora, duhitamo guha matela abaturage bo mu Kagari ka Mpare hagamijwe guteza imbere imibereho myiza n’isukuâ€.
Ibikorwa byabo byo kuremera abatishoboye kandi ngo ntibirangiriye ku gutanga matela i Mpare, cyane ko hakiri ukwezi kwa 11 kose mbere y’uko ukwa 12 kuzizihizwamo yubile kugera. Uwiteguye akomeza agira ati “turacyari mu kwezi kwa 10. Dufite gahunda yo gukomeza guteza imbere abaturage, ku buryo twajya gufasha no mu yindi mirege bishobotse.â€
Ngo kuba abanyamuryango ba FPR bariyemeje gukora ibikorwa byo kuremera abatishoboye, mu rwego rwo kwitegura kwizihiza yubile y’imyaka 25 iri shyaka rimaze rishinzwe, si bishyashya. Ngo bene ibi bikorwa bisanzwe muri gahunda za FPR.
Kayiranga Muzuka Eugene, umuyobozi w’Akarere ka Huye ati “Intego nyamukuru ya FPR kuva yashingwa ni ukurengera Abanyarwanda, haba kubafasha kwiteza imbere mu bukungu ndetse no gutuma bagira imibereho myiza. Izi gahunda zo kuremera abatishoboye muri iki gihe, ni izo kubafasha kugira ngo bakomeze imibereho myiza, cyane ko hari abatishoboyeâ€.
Na none kandi, ngo uretse kuremera abatishoboye byatekerejwe n’abanyamuryango ba FPR, gukora ibikorwa bifitiye akamaro abaturage bisanzwe muri gahunda z’iki kigo. Aha Dr Jean Baptiste Nduwayezu, umuyobozi mukuru wa IRST atanga urugero rw’uko bashyize amatara ku muhanda ugana i Mpare.
Aho IRST yashyize amatara ni mu ishyamba ry’iki kigo, aho abantu banyuraga maze bakamburwa n’abajura bitewe n’uko hakikijwe n’ishyamba. Kandi ngo kuva aho bashyiriyeho aya matara, urugomo rwaragabanutse.
Tugarutse ku bijyanye n’ibikorwa by’abanyamuryango ba FPR mu Karere ka Huye, muri iki gihe bitegura isabukuru y’imyaka 25 iri shyaka rimaze rishinzwe, ngo ibimaze gukorwa ni byo byinshi. Abaturage bahawe inka, abatishoboye bubakiwe amazu ndetse banahabwa amatungo magufiya. Urubyiruko na rwo rwakoze amarushanwa mu mikino inyuranye harimo kwiruka ku maguru, gusiganwa ku magare, …


text:
Abaturage bo mu murenge wa Rukomo mu karere ka Gicumbi, baravuga ko bamaze imyaka isaga itatu bategereje ko bahabwa inguranye z’imitungo yabo yangijwe hatunganywa umuyoboro w’amashyanyarazi wa Rukomo-Rwesero, magingo aya bakaba batarabona igisubizo kibanyuze.
Hakizimana Jean Marie Vianney, umwe muri aba baturage yagize ati “Njyewe nari mfite ibiti bya marakuja nateye, wari umushinga nateguye ariko ubwo urumva wahise uhagarara, kugeza n’ubu ntacyo bigeze batubwira bamaze kubara ibyangijwe birangirira aho.”
Seleman Muhozi, we avuga ko bari bakwiye kwishyurwa vuba, kuko ibyabo byangijwe byari bibafitiye akamaro, ndetse bamwe akaba ari byo byari bibatunze.
Yagize ati “Baraje batema intoki, nari mfite ibiti by’amaronji baratema n’amasaka yanjye abigenderamo, icyo gihe nta konti nari mfite njya kuyifunguza ariko kugeza ubu nta kirakorwa.”
Ubuyobozi bw’akarere ka Gicumbi buvuga ko amakuru buheruka ari uko ikigo REG cyakagombye kuba cyararangije kwishyura, none ngo bakaba bagiye kubibutsa kugira ngo abaturage bahabwe ingurane ikwiye ibyabo byangijwe.
Muhizi Jules Aimable, umuyobozi wungirije ushinzwe iterambere ry’ubukungu mu karere ka Gicumbi, yagize ati:“ni byo batugejejeho ikibazo dufatanije n’ubuyobozi bwa REG inaha tujyayo batwizeza ko bigiye gukemuka bakishyurwa, icyo navuga byaratinze koko ariko tugiye kubikurikira kuko bari batubwiye iby’umweru bibiri.”
Uyu muyobozi yakomeje atanga icyizere ko mu gihe kubikemura byaba byanze babigeza ku nzego zishinzwe ibya REG, i Kigali.
Yagize ati:“Uburyo babitubwiyemo byumvikanaga ko bitarenza igihe baduhaye, gusa nitumubaza akatubwira ko batabikemuye umuntu yabaza i Kigali, ubu ngiye gukurikirana.”
Ikibazo cy’ingurane z’ahanyujijwe ibikorwa rusange ni kimwe mu bikunze kumvikana hirya no hino, abaturage bataka gutinda kwishyurwa ibyabo biba byangijwe.
Abaturage bo muri Nyamugari mu murenge wa Ndego mu karere ka Kayonza bavuga ko bakusanyije amafaranga arenga miliyoni 6 ngo babone amazi meza, ariko ngo barayategereza baraheba. Igitekerezo cyo (...)
Umuyobozi w’akarere ka Rwamagana Mbonyumuvunyi Radjab, arasaba abaturage batuye muri aka karere kwirinda gukongeza ingengabitekerezo ya Jenoside mu bana bato, ahubwo bakayikumira kugira ngo (...)
Nyuma y’uko mu minsi ishize abayobozi b’utugari n’abakozi babungirije, n’abanyamabanga nshingwabikorwa b’imirenge mu turere tugize intara y’Uburengerazuba bagiye basezera ku mirimo yabo, bamwe mu (...)
Ubuyobozi bw’akarere ka Nyamasheke buravuga ko buhangayikishijwe n’abantu badukanye ingeso mbi yo gutema inka z’abaturage. Ni nyuma y’aho mu murenge wa Bushenge, mu karere ka Nyamasheke, umuturage (...)
Bamwe mu baturage bubatse inzu z’icyitegererezo mu kagari ka Muhira mu murenge wa Rugerero mu karere ka Rubavu, baravuga ko bamaze amezi ane bategereje kwishyurwa amafaranga agera kuri miliyoni 3 (...)
OPP. MAGERWA, EXPO GROUND, GIKONDO KIGALI, RWANDA PHONE NO : +250-784867952 / 53
© Copyright 2015: Imvaho Nshya. All rights reserved.
Powered by: RPPC.


text:
Kuwa gatandatu tariki ya 14/03/2015 Korali Sauti ya Mwisho nibwo iraba ishyira ku mugaragaro album yabo ya mbere y’amashusho, mu gikorwa kizitabirwa n’abantu baturutse imihanda yose mu Rwanda harimo n’abahanzi bamenyerewe muri ADEPR nka Past. Mugabo Venuste, Safari Jean Pierre ndetse n’abandi. Iki gikorwa kizabera I Nasho kuri paruwasi ya ADEPR Mulindi.
SAUTI YA MWISHO ni korali ibarizwa mu itorero rya ADEPR muri paruwasi ya Mulindi, ibarizwa mu itorero ry’Akarere ka KIREHE. Yavutse mu mwaka w’1997. Ubu ifite abaririmbyi 62 bari mu byiciro bitandukanye harimo abakozi ba Leta, Abikorera ku giti cyabo ndetse n’abashoferi .Umukuru muribo afite imyaka 67, naho umuto afite imyaka 15.
Muri rusange iyi Chorale kuva yatangira yaranzwe no kugira urukundo no gukunda gusenga Imana cyane, ari nayo yagiye ibafasha mu bikorwa byayo bitandukanye bagiye bakora.
Mu bijyanye n’ivugabutumwa, Chorale Sauti ya mwisho yagiye ivuga ubutumwa mu buryo butandukanye. Bwaba ubunyuze mu ndirimbo n’ivugabutumwa ryo gufasha. Yagiye ikora ivugabutumwa ahantu hatandukanye mu cyahoze ari ururembo rwa Kibungo ndetse no mu zindi ndembo nka Kigali na Butare.
Iyi korali yagiye ikura kuburyo yagiye ivamo Ababwirizabutumwa bayoboye imidugudu, ifite abaterankunga hirya no hino mu ndembo zitandukanye bashyigikira mu bikorwa byayo bya buri munsi.
Uko Imana yagendaga ibatera iteka, nabo niko bagendaga biyubaka, dore ko itangira yakoreshaga ingoma Gakondo ndetse imiririmbire nayo yari ikiri hasi cyane, ariko ubu barashima Imana kuko ubu bifitiye ibyuma bya Muzika bishimishije babashije kwigurira babifashijwemo n’abaterankunga bayo kandi bakaba basigaye baririmba mu buryo buteye imbere.
Nyuma yo kubona ko kuzenguruka hirya no hino mu ndembo bavuga ubutumwa bidahagije, baje kugira igitekerezo cyo gukora ivugabutumwa ryagutse rirenga imipaka y’Urwanda, nibwo bafashe icyemezo cyo gushyira indirimbo zabo kuri CD, kugira ngo ubutumwa bwabo butambuke bugere kure hashoboka.
Ubu iyi korali iri mu myiteguro yo kumurikira abakunzi bayo bose Album y’indirimbo zigaragara ( Audio visuel) Vol ya 1 yitwa ‘HARIHO UBWAMI BUTAZASHIRA’. Ikazajya ahagaragara tariki ya 14/03/2015. Aho izaba iri kumwe na bamwe mu bahanzi bazwi cyane muri iki gihugu nka Pasteur MUGABO Venuste, SAFARI Jean Pierre, GASENGAYIRE Xaveline, korali UKUMBUSHO ndetse na korali IMBUZI.
Korali yashyizeho gahunda y’ukwezi kw’ivugabutumwa ry’ibikorwa aho igenda itaramana n’abakunzi bayo ikanatangiramo ubufasha butandukanye ku batishoboye. Ni muri urwo rwego nubundi tariki ya 07/03/2015 isaa saba bazaba berekeje mu mudugudu wa KAGESE II, mu kagari ka KAGESE, mu murenge wa NASHO aho bazataramana n’imiryango y’abirukanwe muri TANZANIA ituye muri uwo mudugudu, hakazaberamo igikorwa cyo gutanga ubufasha kuri iyo miryango.
Korali Sauti ya Mwisho irakomeza kurarikira abakunzi bayo gukomeza kuba hafi yayo, nkuko badahwema kubikora.


text:
Mu itangizwa ry’igihembwe cy’ihinga cy’umuhindo, ryabaye mu mpera z’icyumweru gishize, Umuyobozi w’Akarere ka Gisagara, Jérôme Rutaburingoga, yagaragaje ko kuba ibyo bishanga bidatuganyije bituma batabona umusaruro uko babyifuza.
Iki gikorwa cyo gutangiza igihembwe cy’ihinga cyari cyitabiriwe na Minisitiri w’Intebe ndetse na Minisitiri w’Ubuhinzi n’Ubworozi, aho umuyobozi w’Akarere ka Gisagara yaboneyeho umwanya wo kubagaragariza izo mbogamizi.
Rutaburingonga yagize ati “Turacyafite ibishanga bifite ubuso busaga hegitari 3700 bitaratunganwa, Nyakubahwa Minisitiri, biramutse bitunganyijwe byakongera umuceri duhinga mu bwiza no mu bwinshi, kandi ukaba ushobora no kwikuba kabiri ku wo dusanzwe tweza mu karere ka Gisagara”.
Umuyobozi w’Akarere ka Gisagara yakomeje asobanura ko basanzwe bahinga umuceri mu bishanga bitunganyije bifite ubuso busaga hegitari ibihumbi 2 400, aho beza toni eshanu n’igice kuri hegitari imwe buri gihembwe cy’ihinga.
Uyu musaruro w’umuceri utunganyirizwa mu ruganda rwa Gikonko ruherereye muri aka karere, ibyo abaturage n’ubuyobozi bishimira ko ibyo bahinga bitunganyirizwa iwabo.
Minisitiri w’Ubuhinzi n’Ubworozi, Dr Gerardine Mukeshimana, yabwiye IGIHE ko byose bijyana n’ubushobozi buhari. Avuga ko hakozwe inyigo, kandi ubushobozi nibuboneka ibyo bishanga bizatuganywa.
Yagize ati “Ibishanga biri hirya no hino mu gihugu tugenda tubitunganya bijyanye n’uko habonetse ubushobozi. Ndumva harakozwe inyigo ku buryo ubushobozi nibuboneka biriya na byo bizatuganywa”.
Gutunganya ibi bishanga waba umuti w’ubushomeri ku rubyiruko
Bamwe mu baturage bo mu karere ka Gisagara baganiriye na IGIHE bavuga ko ibishanga biri mu karere kabo biramutse bitunganyijwe, byafasha kugabanya ubushomeri mu rubyiruko.
Bavuga ko hashyirwaho Koperative zibumbiye hamwe urubyiruko bagahabwa ibishanga bahingamo bakiteza imbere aho kwirirwa bicaye.
Ernest Kubwimana wo mu murenge wa Mamba ati “Icyifuzo natanga ni uko ibyo bishanga byatunganywa noneho urubyiruko rwirirwa rwicaye ngo rwabuze akazi rugakora Koperative, bakaruhamo kimwe cyangwa bibiri rugahinga. Ku bwanjye mbona byagabanya ubushomeri n’ubusinzi mu rubyiruko n’izindi ngeso mbi bazireka kuko batazibonera umwanya”.
Mu karere ka Gisagara, bimwe mu bishanga bihingwamo umuceri byatunganyijwe, harimo icya Musha, Murayi, Gikonko, Cyiri n’ibindi.
Kuva muri 2010, mu karere ka Gisagara hatunganijwe ubuso bw’ibishanga bungana na hegitari 1581.


text:
Ubwato bahawe na RDF bwazamuye imibereho yabo
Abaturage bo ku kirwa cya Birwa I kiri mu Karere ka Burera, batangaza ko ubwato bahawe n’Ingabo z’u Rwanda (RDF) bwazamuye imibereho yabo ikaba myiza.
Abatuye kuri icyo kirwa, kiri mu kiyaga cya Burera, mu Murenge wa Kinoni, batangaza ibi mu gihe hashize umwaka n’igice RDF ibahaye ubwato bwa moteri kugira ngo bujye bubafasha mu ngendo zabo mu kiyaga. Mbere bakoreshaga ubwato bw’ingashya.
Ku nkombe z’ikiyaga cya Burera, ni saa moya za mu gitondo, ku wa Kabiri, tariki ya 14 Kamena 2016. Ubwato busizeho irangi ry’icyatsi, umuhondo n’ubururu bunasakaye, bugeze ku mwaro aho bwambukiriza abantu.
Abo buzanye biganjemo abanyeshuri bagiye kwiga mu mashuri yisumbuye ari hakurya y’icyo kiyaga. Ku kirwa cya Birwa I hari amashuri abanza gusa.
Hahirwusenga Xavier, wiga mu mwaka wa gatatu, ari mu ba mbere bavuye mu bwato. Aravuga ko kuva aho baboneye ubwo bwato bwa moteri asigaye yiga neza agatsinda.
Agira ati “Mbere twarakererwaga tukagera ku ishuri amasomo yatangiye, bikaba ngombwa ko dusiba rimwe na rimwe ariko ubu dusigaye tugera ku ishuri mbere y’igihe.” Ati “Mbere nabonaga nk’amanota 45% ariko ubu nsigaye ngira nka 86%.”
Akomeza avuga ko bagikoresha ubwato bw’ingashya, bahuraga n’ingorane bikabadindiza mu myigire yabo. Usibye kuba butarihutaga, ngo hari n’igihe mu kiyaga hazagamo umuyaga mwinshi, ubwato barimo bukarohama bagakizwa no koga ariko amakaye bigiramo akangirika.
Yungamo avuga ko hari n’igihe babaga bagiye kwiga bagaruka bagiye gutaha, bagasanga mu kiyaga harimo umuyaga mwinshi bakabura ubwato bukabiriraho.
Agira ati “Rimwe na rimwe tukava hano nijoro twagera mu rugo tukabura igihe cyo gusubira mu masomo, none ubu dusigaye tugera mu rugo mbere y’amasaha, noneho tugasubiramo amasomo bitatugoye.”
Musabyimana Divine, wiga mu mwaka wa kabiri, avuga ko mbere batarahabwa ubwo bwato bwa moteri, abanyeshuri b’abakobwa bari barahagorewe. Akenshi ngo ni bo basibaga cyangwa bakava mu ishuri kubera kubura ubwato bubatwara.
Agira ati “Nk’abakobwa ntabwo twari tuzi gushaka inzira ngo dushake ubwato bwo kugendamo. Abahungu ni bo bakundaga kubona ubwato bakajya ku ishuri ubwato bukabatwara, abakobwa akenshi tugasiba, ariko ubungubu dufite isaha duhagurukiraho, tukagera ku ishuri ku gihe.”
Abarimu n’abaforomo basigaye bakora akazi uko bikwiye
Si abanyeshuri gusa ubwato bwa Birwa I bufasha. Hari n’abarimu batuye hakurya y’ikiyaga bajya kwigisha ku mashuri abanza ari kuri icyo kirwa.
Ntibazirikana Jean Felix, umuyobozi w’ikigo cy’amashuri abanza cya Birwa I, avuga ko ubwo bwato bwa moteri butuma bagera ku kigo byihuse, amasomo agatangirira ku gihe, mu gihe ngo mbere batindaga mu kiyaga amasomo agatangira igihe cyagenwe kirenzeho nk’isaha.
Ku kirwa cya Birwa I hari Ivuriro rito (Poste de Santé). Abahatuye ni ho babanza kwivuriza mbere yo kujyanwa ku kigo nderabuzima, kiri hakurya y’ikiyaga.
Kalisa Anastase, umwe mu baforomo bavura kuri iryo vuriro, avuga ko ubwato bwa moteri bubafasha cyane mu gihe babonye umurwayi urembye.
Agira ati “Iyo arembye twifashisha abakuriye ubu bwato noneho ubwato bukadufasha kugira ngo umurwayi agree ku kigo nderabuzima kare.”
Mbere hagikoreshwa ubwato bw’ingashya, ngo umurwayi yararembaga bagatinda mu nzira, bakagera ku kigo nderabuzima yarembye cyane. Ababyeyi bagiye kubyara ngo ni bo bahazahariraga cyane ku buryo ngo hari igihe banabyariraga mu nzira.
Abatuye hakurya y’ikiyaga na bo bahamya ko ubwo bwato bwatumye ikirwa cya Birwa I kiba nyabagendwa. Mbere ngo hari abatinyaga kujyayo, batinya kugenda mu bwato bw’ingashya.
Hakizuwera Leonard ukora akazi ko gusiga amarangi mu mashuri ari kuri icyo kirwa, avuga ko yabashije kujya gukora ako kazi kubera ko hari ubwo bwato. Iyo butahaba ngo yari kukareka.
Agira ati “Ubu ndakora nta mpungenge! Ariko mbere twarahatinyaga! Kuko nubwo habaga hari akazi, umuntu yatinyaga kujyayo. Ubu rwose turi guhahirayo tugakora, tugataha n’abo mu rugo bagasigara umutima uri hamwe.
Bashimira Ingabo z’u Rwanda
Muri rusange, abatuye ku kirwa cya Birwa I bashimira Ingabo z’u Rwanda zabahaye ubwato bwa moteri kuko bubakemurira ibibazo bitandukanye bahuraga na byo. Bubarinda impanuka za hato na hato zaterwaga n’umuyaga bita Shegesha, wibasira cyane ubwato bw’ingashya.
Ikindi ngo ni uko kujya guhaha, guhinga ndetse no gutabarana bitakibagora kuko babikora bwangu kubera ubwo bwato bwaborohereje ingendo. Bavuga ko ubwo bwato bwabakuye mu bwigunge.
Umugaba Mukuru w’ingabo z’u Rwanda, Gen Patrick Nyamvumba, ni we washyikirije abaturage bo kuri Birwa I ubwo bwato, mu ntangiriro z’Ukuboza 2014. Yavuze ko ikibazo abo baturage bari bafite, bakimenye babisomye mu kinyamakuru cyo mu Rwanda, The New Times.
Ubwato bwa Birwa I bwuzuye butwaye amafaranga y’u Rwanda miliyoni eshatu n’ibihumbi 950. Bufite ubushobozi bwo gutwara abantu 40 icyarimwe.
Abaturage bamaze kubuhabwa, bose bahise batangiza Koperative yitwa “Ndi Umunyarwanda”. Kugeza ubu ni yo ibucunga. Iyo bugize ikibazo, ni yo ibukoresha bukongera bugakora.
Tuyisenge Jean Berchmans, Umuyobozi wa Koperative "Ndi Umunyarwanda" icunga ubwo bwato, avuga ko ababyeyi bafite abana bajya kwiga hakurya y’ikiyaga ndetse n’abandi baturage bo kuri Birwa I, batanga 1000Frw ku kwezi kugira ngo haboneke lisansi ijya muri ubwo bwato.
Bunakorera amafaranga
Tuyisenge akomeza avuga ko kuva ku wa Mbere kugeza ku wa Gatanu, butwara abanyeshuri, mu gitondo bagiye kwiga na nimugoroba batashye. Bugatwara kandi abarimu, abaforomo, abayobozi bagiye gusura abaturage ndetse n’abandi baturage bagiye muri gahunda za Leta zitandukanye.
Avuga ko bukorera n’amafaranga hirya no hino mu kiyaga. Agira ati “Hari umunsi umwe ku wa Gatatu tubujyana muri ‘business’ bukajya gushaka amafaranga ku isoko riba ryaremye rya Rugarama.”
Akomeza avuga ko ayo mafaranga bakorera, bakuramo amwe akiyongera ku yo abaturage batanga kuko hari igihe aba make, bamwe bayabuze. Ayo mafaranga yose babona bayashyira kuri konti iri muri SACCO.
Kuva batangira kubukoresha bumaze gutwara ibihumbi 466Frw ya Lisansi n’ay’ibyangombwa bibwemerera gukorera mu kiyaga cya Burera, angana n’ibihumbi 277Frw.
Tuyisenge avuga ko bamaze kwizigamira ibihumbi 200Frw. Ngo barateganya gukoresha ubundi bwato bushya bubinjiriza amafaranga gusa, bityo barusheho gutera imbere.
Ikirwa cya Birwa I ni kimwe mu birwa bitatu biri mu kiyaga cya Burera. Gituwe n’abaturage babarirwa muri 423, bari mu miryango 74. Icyo kirwa cyatangiye guturwa mu mwaka wa 1764. Uwagituyeho bwa mbere yitwa Bucocori abahatuye ubu ngo ni abamukomokaho.


text:
Sauti Sol yasigiye isomo abaririmbyi bo mu Rwanda
Abaririmbyi n’abandi bakora ibijyanye na muzika mu Rwanda bahamya ko igitaramo Sauti Sol yakoreye mu Rwanda cyabasigiye isomo bazagenderaho.
Itsinda ry’Abaririmbyi b’Abanyakenya, Sauti Sol, ryakoreye igitaramo i Kigali, ku mugoroba wo ku itariki ya 17 Nzeli 2016.
Abantu batandukanye bakitabiriye bahamya ko cyari kinogeye amaso. Bitewe n’uburyo cyari giteguye, n’uburyo Sauti Sol yitwaraga ku rubyiniro, iririmba mu buryo bunogeye amatwi.
Abaririmbyi n’abandi bakora ibijyanye na muzika mu Rwanda bahamya ko icyo gitaramo kibasigiye isomo rikomeye; nkuko Muyoboke Alexis ucungira hafi inyungu z’abaririmbyi Charly na Nina abisobanura.
Agira ati “Iri ni ikosora ntabona uko mvuga. Iyaba abahanzi bose bari hano ngo babone uko abandi bitegura n’uburyo bakora iyo bageze imbere y’abafana. Ni igitaramo gikozwe mu buryo butarabaho”.
Akomeza avuga ko Sauti Sol yazamuwe cyane n’abashoramari ba Kenya. Ni yo mpamvu ngo igeze ku rwego rwo hejuru. Abaririmbyi bo mu Rwanda nabo baramutse bashyigikiwe ngo bagera kure.
Ati “Nta mafaranga dufite nta bashoramari baza mu muziki. Sauti sol ikora ibitaramo ku isi yose. Babona ababatunganyiriza indirimbo (producers) bashaka ku isi. Bamaze gutera imbere, icyo barusha Abanyarwanda ni ugutegura na practice (imyitozo).”
Umuhanzi Dj Pius avuga ko yakuye amasomo akomeye mu gitaramo cya Sauti Sol. Azaharanira gukora cyane kugira ngo nawe azagere kuri urwo rwego.
Agira ati “Bamaze gutera imbere mu kumenyekanisha indirimbo zabo, mu mitegurire yazo n’ibindi! Natwe nidukora cyane kandi tugakorana n’abakomeye bizoroha”.
Sauti Sol yashimye Abanyarwanda kandi ibashimira ko baje kubashyigikira. Babijeje ko bazagaruka mu Rwanda kandi bagakomeza gukora indirimbo zibashimisha.
Ibitekerezo ( 2 )
ngewe kugiti cyanjye nkuko nakomeje mbivuga nkunda umuziki ,cyane nyarwanda muri rusange africa ,gusa nabuze uwanyegera byibuze ngo yumve kumpano ,mfite ,ndetse mfite nikibiranga ,gusa icyo nashimira abahanzi bo muriyi minsi rwose baririmba neza binogeye amatwi sauti s
nı byıza cyane ısomo ryaratanzwe


text:
Ntukwiye gucika intege kubera hari ibyakunaniye
Nubwo mu buzima tubaho haba havanzemo ibibi n’ibyiza, ibyo dushobora n’ibitunanira rimwe na rimwe satani agahora atwereka ibitagenda ariko burya ibyatunaniye naho twatsinzwe ntihabereyeho kuduca intege, ahubwo habereyeho kuduha amasomo no kumenya uko twategura ibikurikira.
Bibiliya iravuga ngo umuntu uhora yitegereza umuyaga ntabiba kandi uhora areba ibicu ntasarura. Umubwiriza 11:4
Iyo utindije amaso kubaguca intege utinda kugera kuri byinshi.
Iyo ubanye n’umuntu, ukabona aguhozaho amagambo mabi wirinda ko mutindana.
Abagutinza mu bitagenda, babona ko bidashoboka buri gihe bakwanduriza icyereko, ibitekerezo byawe, baca intege kwizera kwawe n’ubushake bwo gukomeza imbere. ’
Wabyemera utabyemera iyo mutindanye bikugiraho ingaruka nubwo utahita ubimenya.
Pawulo yandikira Ab’i Korinto yarabwiye ngo ‘’Ntimuyobe kwifatanya n’ababi byonona ingeso nziza.’’ 1 Abakorinto 15:33
Guhora mu bitagenda aho kubikuramo isomo, guhora wumva bidakunda, gushidikanya ni ibintu bibi byangiza kandi bigatokoza ibitekerezo byawe.
Iyo satani ashaka kuguca intege ahora akwereka intege nke zawe, aho wahemukiye Imana, mbese ibintu byose akwereka imbogamizi zo kubigera.
Hari uwaririmbye ngo satani iyo anyibukije gukiranirwa kwanjye, aba ashaka kunyihebesha, wowe ujye utumbira mu ijuru, urebeyo umukiza wawe.
Dawidi ajya kurwanya Goliyati yahuye n’ibicantege, bakuru be bamwereka ko bidakunda, bamubwira amagambo mabi. Icyiza nuko yabateye umugongo akiringira Imana, ariko ibaze ngo iyo aza kubumvira byari kugenda bite?
\
Bihita bigaragara ko hari igihe satani akoresha abantu agamije kutubuza kuba mu mugambi w’Imana. Agatuma duhora twitegereza umuyaga wahitanye ibyacu n’abacu ntitubibe.
Ukirimo gusoma ubu butumwa, ukore uko ushoboye ukore isuku mu buzima bwawe, urebe uko mukwiye kugumana. Ukwiye gusigarana abantu nabo bahora baharanira intsinzi, naho abawereka ko bitazakunda ni abo kugukerereza gusa, wabyumva ariko ntukabitindeho, ujye ubabwira ko Imana igikora na bugingo n’ubu. Mbese vana amaso ku bitagenda, utumbire Yesu wawe!


text:
Kwambara igisarubeti ni ibintu byari bigezweho kera ndetse n’ubu birimo kujyenda bigaruka.
Igihe uri mu rugo uri buhure n’inshuti zawe cyangwa se uri bujye kuzisura uba ushaka gusa neza kandi wambaye ibintu bituma wumva umeze neza muri wowe wisanzuye.
Kwambara igisarubeti byatuma wumva wisanzuye kandi ukishimana n’abo muri kumwe nta kibazo.Si mu gihe uri busure inshuti zawe gusa ahubwo n’igihe uri mu rugo cyangwa ugiye hanze nko guhaha nabwo wakwambara igisarubeti.
Kuri iyi foto ho urabona ko giciye amaboko bityo kikaba ari umwenda mwiza wo kwambara mu gihe nk’iki cy’izuba. Mu gihe ubona kirangaye cyane warenzaho akantu inyuma bityo ntibikwambike ubusa cyane.
Ushobora kandi kwambaraho inkweto za sandali zo hasi kugira ngo zitagushyuhira ukumva ubagamiwe mu birenge. Ariko mu gihe ushaka kurimba bitewe n’aho ugiye wakwambaraho urukweto rurerure.
Ni byiza ko wakwambara iherena rirerire maze mu ijosi ukahareka ntugire ikindi uhambara.
iyi moderi yerekanywe muri Kigali fashion show 2013
Igisarubeti
Kwambara igisarubeti ni ibintu byari bigezweho kera ndetse n’ubu birimo kujyenda bigaruka.
Labels: kwambara


text:
Mu gusoza igikorwa cyo kumenyereza abanyeshuri bashyashya muri UR/Huye, tariki 21 Nzeli 2016, Dr. Usta Kayitesi yavuze ko atari byiza kwita abantu amazina abatesha agaciro.
Agira ati “Niteguye kubona nk’abanyeshuri batanu nkabahagarika kwiga mu gihe cy’umwaka wose kubera ko bise abandi “Ibiryabarezi”. (Abanyeshuri ) Turaza kubaha itangazo, tubabwira ingaruka z’igikorwa nk’icyo.
“Izina ritesha agaciro twebwe ntabwo twarishyigikira,niba mwarakurikiye n’amazina yitwa ingagi, ni amazina atwereka aho tugana nk’igihugu.”
Yatangaje ibi mu gihe bivugwa ko abanyeshuri batangiye muri Kaminuza uyu mwaka wa 2016, bahawe izina ry’Ibiryabarezi.
Iri zina ryatangiye ryitwa amamashini yakinirwagaho umukino w’amahirwe, wahagaritswe mu Rwanda, iryo zina kandi ryiswe n’ibindi bintu bitari byiza harimo n’indaya.
Aya mazina yitwa abanyeshuri bashyashya batangiye kaminuza, ahanini afatira ku makuru agezweho, ariko atari meza.
Ni naho Dr. Usta Kayitesi ahera avuga ko bikwiye guhinduka. Nk’uko muri iki gihe nta mubyeyi ukita umwana izina ribi ngo abyemererwe. Kuko byakunze kugaragara ko akenshi izina ari ryo muntu. N’ibindi ngo bikwiye guhinduka.
Ati “Umutoza w’ikirenga Perezida wa Repubulika yabakiriye nk’Intagamburuzwa. Nta mpamvu tudakomeza kubaha iryo zina ribabereye rinabubaka mu kuba Abanyarwanda bafite indangagaciro n’ubushake bwo kubaka u Rwanda mu buryo natwe tubyifuza.”
Abanyeshuri b’abatangizi bavuga bumvise ko babise iryo zina, bamwe bikabababaza kuko bumvaga ari ukubatuka. Abandi bakumva ko ari ibisanzwe ariko ko bazaharanira kudakora ibijyanye na ryo; nk’uko Uwase Sendakize abivuga.
Agira ati “Numvaga n’ubwo baritwita tukihagera, wenda uko bazagenda babona uko tumeze by’ukuri bizahinduka iryo zina rikavaho.”
Naho iry’Intagamburuzwa ryo, ngo ni ryiza cyane kuko ribaha imbaraga zo gutuma batazatezuka ku mugambi bazanye baje kwiga.
Ibyo kwita amazina abanyeshuri batangiye mu mwaka wa mbere muri Kaminuza, byaba byaratangiriye mu cyahoze ari Kaminuza nkuru y’u Rwanda, mu mwaka wa 2000 na 2001. Ariko hari abavuga ko byaba byaratangiye mu mwaka wa 1981.
Amwe mu mazina yiswe abanyeshuri bo muri za Kaminuza harimo Indangare, Ibigarasha, Nyakatsi, Ibicurane, Manoyinanga, Abadehe, Inyatsi n’andi.
Ibitekerezo ( 23 )
ABANYESHURI RWOSE TWISHWE N’INZARA.BRD YAFASHE BAMWE IBAHA BURCE NONE ABANDI NTITUZI ICYO TUZIRA.MUDUTABARE MUDUKORERE UBUVUGIZI BITABAYE IBYO ABIGA IKIGALI TURASHIZE PE.NI GUTE UMUNTU YAKWIGA YARAYE UBUSA?
Ariko se ko ngo BRD yatanze burce y’amezi ane ibihumbi ijana kandi abenshi tukaba tutarayabona none ikaba ivuga ko kuyatanga byasojwe ubwo ibyo ni ibiki koko? turababaye pe.
mwihorere ntazi ibyo avuga izina n’umuntu bihurirahe usibye imyumvire igoramye
Uwe muyobozi yize he? Nawe nikiryabarezi.ubwo urbane ubyimbe wägbar ngowarushijabandi Gusoma.se wizibiki nkawe.urabahagarikase uzikwicara umwaka muri kaminuza uko birababaza.kdi Uzatubaze Twee na MINALOC batwitabahanya.iyaba uzi ubu imodoka ngendamo.izina ntacyo ritwaye.ubamba isi ntakurura
MBEGA DR. UBWO C AHUBWO SIWOWE USHAKA IZINA CG BYARAKURIYE KUKO WOWE UTABATIJWE? MPORE NDAJE NKUSHAKIRE VUBA URAZA KUBATIZWA UJYE MU BANDI MUYOBOZI, BUTINZE GUCYA GUSA!!
Walker, urakoze cyane unyibukije ko nanjye nari "Umuyanja".
Arikose mwese mwize Kaminuza hari uwo mwumvise iryo zina yahawe agerayo rimugiraho ingaruka mbi? Hari uwo mwabonye se wahohotewe kubera izina yahawe.
Dukeneye ibyateza abantu imbere, apana ibyo gushiraho abirirwa bagenzura uvuga ngo "ikiryabarezi". Ahubwo ashaka guteranya abo bana na bakuru babo, ngo babise ibiryabarezi. none se "ubuyanja" ryo ryari ryiza.
Noneho najye na za Mukoni, Tumba, kwa Sebukangaga,... abuze ba bana cg indaya baba bahari dore ko iyo bagusabye ntubahe bahita bakwita izina ry’abanyeshuri baje uwo mwaka.
Nigiye ku i Taba (EPLM), wahuraga n’umwana iyo mu cyarabu, za Ibis, yagusaba ntugire icyo umuha, mugenziwe agahita amubwira ati: "uwo mwihorere sha ni Umuyanja"
Ego ko Usta.
Abakuvuze nabi bose bwira Umugabo wawe abakorere dossier babafunge. Ntibazi ko uri madame w’Umushinjacyaha mukuru mu gihugu!?
Gusa njye ndabona biri burangire IKIRYABAREZI ari wowe rifashe. Ahubwo bariya bana urabashakira irindi!
Nubwo bisanzwe mu mashuri ariko abiga kaminuza bagomba gukura ntabwo ibyamazina byabaza abanyeshuri!
Uyu muyobozi bamugire inama areke guha agaciro utintu turi cheap cyane nk’utu two guha amazina promotion itangiye Kaminuza kuko ni ibintu bisanzwe, byo gutebya kandi bitagize icyo bitwaye. Ahubwo narebe ikibazo cy’ireme ry’uburezi rikemangwa cyane mu mshuri makuru mu Rwanda, harimo na College ayobora! Naho agiye mu byo abanyeshuri babamo byabo yazahatera ibaba ndetse agata n’umurongo...
Hahaha uyu mugore yavuze icyo avuga!!! Cg nibamwe binjiye mu Rwanda rusakaye
kaminuza yari UNR pe!!! Ubuse uyu mugore yize hehe?? Ibiryabarezi biruta nyakatsi se? Abahanya se? Indangare se? Yewe ibi ni ukubura icyo avuga cg se gushaka kwamamara. Gusa yavuze ubusa kandi nuwo bazikunywaazatange ikirego numve itegeko bazamuhanisha. Wabuze kuvuga abana batarya kubera kubura bourses, ibibazo byamacumbi muri kaminuza, abarimu badahembwa cg basambanya abakobwa ngo bakunde bimuke, wivugira izina bahaye promotion😂😂!! Niba nawe uri babandi baje mu Rwanda rusakaye, uzabaze abize muri UNR nka bernard Makuza cg Antoine Rutayisire wari umuconard. Gutanga izina muri kaminuza ni ibintu byashimishaga cne, iyo promotion nshashya yazaga cne ko abana bo muwambere Bazanaga amarere , bakuru babo bagomba kubacisha bugufi, ngo bamenye real life ya Kaminuza. None ubu mwayigize isupu ngo ni college
Muyobozi komereza aho abo mbona bandika bagutuka ngahoga nibaze bakiyobore! Uwambitswe ikamba rizahora rimuranga ubundi ubuze icyo avuga avuga amahomvu! Imana imwongerere umugisha.


text:
Muri iyi Nteko rusange yateranye kuri uyu wa 23 Ukwakira, Umuyobozi w’Umuryango wa FPR Inkotanyi mu Murenge wa Gisenyi, Sheikh Kibata Abdul, agira ati "U Rwanda rufite ibibazo bihera mu gihe cya gikoroni, niyo mpamvu twasanze urubyiruko rw’u Rwanda rwigishijwe igisirikare byazatuma abanyarwanda b’igihe kizaza bazaba ari abantu bakunda igihugu cyabo,bakundana ubwabo bafite ubushobozi bwo kurwana ku busugire bw’igihugu cyabo.”
Sinamenye Jéremie, Umuyobozi w’Akarere ka Rubavu akaba n’Umuyobozi w’Umuryango FPR Inkotanyi muri aka karere, avuga ko mu bitekerezo byavuye mu tugari n’imidugudu, bifuje sitasiyo za Polisi mu tugari,ikigo nderabuzima muri buri kagari ndetse no guhugura urubyiruko ruhabwa amasomo ya gisirikare.
Yagize ati " Abanyamuryango basabye sitasiyo ya Polisi, ikigo nderabuzima muri buri kagari, by’umwihariko banasabye ko abanyamuryango bose bashyigikira igitekerezo cy’uko abanyeshuri bose barangije bajya bahugurwa bagakora itorero, bakavangamo imyitozo ya gisirikare kugira ngo haramutse hanabaye ikintu kidasanzwe, buri muntu wese uri mu myaka y’urubyiruko abe yabasha kuba yatabara igihugu.”
Abanyamuryango ba FPR Inkotanyi mu Murenge wa Gisenyi, basabye kandi ko ibitaro bya Gisenyi byavugururwa bikajyana n’igihe, bifuza kandi ko utugari twakubakirwa ibiro kuko usanga hafi ya twose dukorera mu nzu z’abaturage twakodesheje.
Mu bitekerezo byakusanijwe mu tugari tugize umurenge wa Gisenyi, bifuje ko habaho kwihutisha gahunda yo kwegereza abaturage ubuyobozi n’ubushobozi, gushyiraho abayobozi b’imidugudu bafite amashuri atandatu yisumbuye kandi bakagenerwa agahimbazamusyi.
Ibitekerezo bizaba byavuye mu mirenge, bizashyikirizwa Inteko y’Umuryango FPR Inkotanyi mu Karere ka Rubavu izaterana ku cyumweru gitaha, nyuma bikomereze ku rwego rw’intara ndetse no ku rwego rw’igihugu, ari na byo umukandida uzahagararira umuryango wa FPR/Inkotanyi mu matora y’Umukuru w’Igihugu yo mu 2017 azagenderaho mu kwiyamamaza.


text:
Jun 16, 2016 Bienvenu Ndacyayisenga Inyigisho zanditse 0
Bibiliya itubwira inkuru z’Abisiraheli uko bagendanye n’Uwiteka igihe kiza kugera kubera ibyaha byabo no gukiranurwa kwabo, inkingi y’igicu irahagarara n’iyumuriro yabayoboraga nijoro irahagarara kuko Uwiteka yari yafashe umwanzuro wo kubareka kugeza ubwo bagarura imitima yabo bakihana ikabona gukomezanya nabo. Byatumye Abisiraheli bose bafata umwanzuro wo guhagarika kurya no kunywa biyiriza ubusa basenga Uwiteka baratabaza baringinga, baratakamba bemera kwihana, bahindukirira Uwiteka, nawe kuko ari umunyembabazi abonye guca bugufi kwabo abona gukomezanya nabo urugedo.
Ab’i Nineve batumwaho Umuhanuzi Yona ko bagiye kurimburwa n’Uwiteka bazize ibyaha byabo, ab’i Nineve bafatanije n’umwami wabo bafashe umwanzuro wo kwibabaza bamamaza itegeko ry’uko bahagarika kurya no kunywa bakiyiriza ubusa bose bakambara ibigunira ndetse amatungo n’amashyo n’imikumbi bihagarika kurisha no kunywa amazi kugira ngo Uwiteka abagarukire ye kubarimbura, maze Uwiteka abonye imirimo yabo no kwibabaza bakemera kumuhindukirira areka ibyago yari yabageneye ntiyabibateza Yona 3.5-10.
Mu by’ukuri gusenga wiyirije ubusa hari ibintu byinshi bikoreka ku bwabyo, hari ibihome bikomeye binyeganyega mu bwami bw’umwijima, iyo abana b’Imana basenze biyirije ubusa hari imigambi mibi ya Satani iburizwamo. Kwiyiriza ubusa mu yandi magambo bivuga kwanga umubiri wawe cyangwa se kwirengagiza ibinezeza umubiri ahubwo ugashyira imbere ubugingo bwawe.
Twebwe abizera biratugora kenshi kwiyiriza ubusa ari naho Satani adutegera wabigambirira akabikwibagiza, hari nubwo wumva kutarya uwo munsi utaza kubibasha rimwe na rimwe waba wagambiriye gusenga wiyirije ubusa kuri uwo munsi ukumva inzara ikomeye utigeze wumva mu yindi minsi. Ibi byose nta kindi kibitera ni wa mwanzi wacu Satani kuko azi neza imbaraga umukiristu ahakura iyo yasenze yiyirije ubusa, azi ibihome bisenyuka n’imigambi mibisha iburizwamo mu bwami bwe bw’umwijima.
Ntukemere kubaho mu buzima bwawe bwa Gikiristu udafata byibuze n’umunsi umwe ngo wiyirize ubusa usenge Imana, nta na rimwe uzemera gutanga umubiri wawe ho igitambo uwubabaza kubwo gushaka Imana ngo ibure kukwiyereka no kukumvira. Ni Imana idukunda kandi yumva gusenga.
Abizera Imana bemeye guyikurikira mu nzira y’agakiza, burya turwana n’abadafatika batagira umubiri, dukirana n’imyuka mibi yo mukirere ariko nta kindi kidufasha kunesha uretse GUSENGA.
Umuririmbyi, umu-pasiteri, umuvuga-butumwa, mukozi w’Imana mu buryo ubwari bwo bwose, Gusenga wiyirije ubusa bifite akamaro gakomeye kuri wowe. Mukiristu nta handi uzakura imbaraga zo gukomera mu gakiza no guhangana n’imyuka mibi y’abadayimoni atari mu gusenga.
Uko kwitanga no kwemera kwibabaza ukareka ibinezeza umubiri wawe kubwo gushaka Imana niho uzakura imbaraga zo gukomera mu murimo ukora, niho mukiristu uzakura imbaraga zo kunesha icyaha cyakunaniye kureka, niho ugirira ubusabane budasanzwe n’Imana.
happy wheels
Jan 22, 2017 0Share this on WhatsApp Mu Rwanda ubutiganyi si icyaha gihanirwa n’amategeko, gusa mu minsi ishize mu itangazamakuru no hirya no hino humvikanye inkuru y’ubuhamya bw’umukinnyi wa AS Kigali...
Jan 05, 2017 0
Dec 29, 2016 7
Jan 14, 2017 1Share this on WhatsApp Nyakubahwa mutahira w’Intore, mbanje kugusuhuza! Ubumwe, Amahoro n’ubworoherene ni biganze muri twe, Ingengabitekerezo ya Jenoside tuyirandurane n’imizi yayo yose,...
Jan 10, 2017 0
Jan 01, 2017 0


text:
Luka 1:37 - kuko ari nta jambo Imana ivuga ngo rihere."
Iyo nibutse ibyo nibwiraga ko bidashoboka kuba ariko byabaye, bintera kumva ko n’ibyo mbona none ko bidashoboka kuzaba bizaba nta kabuza. Uno munsi mbitekerezaho nasanze ntunze amagambo ijuru ritazi kandi ridakoresha. Muri ayo magambo hari irivuga ngo "Ntibishoboka". Ibi byanteye gufata ingamba zo kwirinda imvugo abantu benshi bamenyereye yitwa ngo ntibishoboka!
Ijambo ntibishoboka ryishe ubuzima bw’abantu benshi, ryabase benshi ribaremera inshusho itariyo y’Imana.
Ndibuka abantu barenga 3 bambwiye muri 2004 ko mu myaka mike yari imbere Imana igiye kunkoresha mu Ivugabutumwa no gutangira amatorero. Ayo magambo ntabwo nayahinyuye kubera ko nanjye ubwanjye nari mfite icyo mbiziho ariko nibajije cyane inzira bizanyuramo ndayibura!
Ikosa rikomeye abantu bakora n’ugushakira umugambi w’Imana inzira. Nicyo kibazo Mariya yagize.... Luka 1:34 - Mariya abaza marayika ati"Ibyo bizabaho bite ko ntararyamana n’umugabo?"
Nyamara wibuke ko iyasezeranije atari umuntu kandi ko mu Bumana hataba ijambo rivuga ngo "Ntibishoboka" nta n’ubwo haba ikibazo cyo "Gushaka inzira bizanyuramo". Ibibazo wibaza ngo bishoboka gute? Ngo byazanyurahe? Ngo ryari?.... s’ibyawe? Wowe izere gusa ko iyasezeranije izasohora...kuko nta jambo Imana ivuga ngo rihere!
Mugire umunsi mwiza mwese!
Dr Fidèle MASENGO, Foursquare Church Kimironko masengof@yahoo.fr


text:
Dukunze kubona amashu afite ibara ry’umutuku ku isoko ndetse no mu ma supermaket ya hano i kigali. Ishu igira vitamine c rero ni nziza ku buzima ikindi ni uko ibara ryayo ry’umutuku rigaragara neza ku meza.
Igikoresho cya ngombwa mu gutegura iyi shu ni icyuma kinini kandi gityaye cyo kuyikatamo uduce duto.
Uko bakata ishu
Mu gutangira yikatemo kabiri ihagaze. Fata ibice bibiri ubishyire aho uyikatira aho wakatiye uherekeje hasi yifate ukomeje hanyuma utangire uyikate. Katamo uduce duto dushoboka (1mm cyangwa 2)komeza ukate nugera ku giti urekere ushobora kukijugunya.
Umaze gukata ishu, yishyire mu gisorori kinini cyo kuvangiramo wongeremo :
Igitunguru 1 gitukura gikase mu tuziga duto
Pomme 1 y’imbuto ikasemo uduce duto twa mpande enye
Akayiko gato k’isukari
Utuyiko 2 twa vinaigre ya vino y’umutuku cyangwa vinaigre balsamico
Ibiyiko 5 by’amavuta ya soya cyangwa tournesol
Umunyu n’agasenda uko ubishaka
Bivange neza hanyuma ubisuke mu gisoro cyagenewe salade(saladier) utegure.
Imyororokere
Salade y’ishu itukura
Dukunze kubona amashu afite ibara ry’umutuku ku isoko ndetse no mu ma supermaket ya hano i kigali. Ishu igira vitamine c rero ni nziza ku buzima ikindi ni uko ibara ryayo ry’umutuku rigaragara neza ku meza.
Labels: guteka, ifunguro ribanza, igikoni


text:
Igisubizo: Muri iki gihe, ndakeka ko mu Itorero, nta kibazo cyagiweho impaka nyinshi kurusha ikibazo cy’abagore bakora umurimo w’ubushumba cyangwa w’ivugabutumwa. Kubera izo mpamvu rero, ntitugomba kureba iki kibazo nk’aho abagabo bashyamiranye n’abagore. Hari abagore biyumvisha ko nta mugore ugomba gukora umurimo w’ubushumba ndetse ko na Bibiliya ikumira abagore mu murimo w’Imana, ariko na none hari n’abagabo bemera ko abagore bashobora gukora umurimo w’ivugabutumwa kandi ko nta nzitizi zishobora kubabuza gukora umurimo w’Imana. Ibi ntabwo ari ikibazo cyo kwikunda cyane kw’abagabo cyangwa se ikibazo cyo kuvangura ibitsina. Ni ikibazo cyo gusobanukirwa Bibiliya.
Ijambo ry’Imana ritubwira ngo: “Umugore yigane ituze kandi aganduke rwose. Kuko nanga ko umugore yigisha cyangwa ngo ategeke umugabo; ahubwo agire ituze” (1 Timoteyo 2:11-12). Mu Rusengero, Imana itangamo imirimo itandukanye ku bagabo no ku bagore. Ni ingaruka z’ukuntu abantu baremwe n’ukuntu icyaha cyinjiye mu isi (1 Timoteyo 2:13-14). Imana, ibinyujije mu ntumwa Pawulo, ibuza abagore gukora imirimo yo kwigisha cyangwa guhabwa ubutware mu mwuka bwo kuyobora abagabo. Bisobanuye ko abagore babujijwe gukora umurimo w’ubushumba, ugizwe no kuvuga ubutumwa, kwigisha no guhabwa ubutware mu mwuka bwo kuyobora abagabo
Hari “impamvu nyinshi zo kutavuga rumwe” ku gitekerezo cy’abagore cyerekeye gukora umurimo w’Imana. Impamvu imwe ya rusange, n’uko Pawulo abuza abagore kwigisha kuko mu kinyejana cya mbere, abagore barangwaga no kutigaga. Ariko, muri 1 Timoteyo 2:11-14 ntabwo hasobanura uko kwiga byakorwaga. N’ubwo kwiga byateguraga abantu gukora umurimo w’Imana, nyamara abenshi mu bigishwa ba Yesu ntabwo bari barize. Impamvu ya kabiri rusange, n’uko ari abagore bo muri Efeso bonyine Pawulo yabujije kwigisha (Urwandiko rwa mbere rwa Timoteyo rwandikiwe Timoteyo, wari umushumba w’Itorero rya Efeso). Umujyi wa Efeso wari waramamaye cyane kubera urusengero rwaho rwa Arutemi, ikigirwamana cy’igitsina gore cy’Abagereki n’Abaroma. Abagore nibo bayoboraga imihango yo kuramya Arutemi. Ariko, mu gitabo cya mbere cya Timoteyo nta na hamwe bavuga Arutemi, ndestse na Pawulo ntaho avuga muri 1 Timoteyo 2:11-12 ko guhimbaza Arutemi byaba ari impamvu yo gukumira abagore mu murimo w’ubushumba.
Impamvu ya gatatu rusange n’uko ari abatware b’ingo n’abafasha babo bonyine Pawulo avuga, ntabwo avuga abagabo n’abagore muri rusange. Amagambo y’Ikigereki muri icyo gice ashobora kuba yaravugaga abagabo n’abagore; ariko, icyo ayo magambo asobanuye mbere y’ibindi n’abagabo n’abagore. Ikindi n’uko amagambo asa n’ayo y’Ikigereki yakoreshejwe no mu mirongo ya 8-10. Mbese ni abagabo bonyine bafite abafasha bagomba kurambura ibiganza byera bagasenga, badafite umujinya cyangwa batajya impaka (umurongo wa 8)? Mbese ni abagore bonyine bagomba kwambara imyambaro ikwiye, gukora imirimo myiza, no guhimbaza Imana (imirongo ya 9-10)? Oya si cyo bivuze. Imirongo ya 8-10 ivuga mu buryo bwumvikana neza ko ari abagabo n’abagore bose muri rusange, ntabwo ivuga gusa abagabo n’abagore bashyingiranwe. Rero nta kintu na kimwe mu mirongo ya 11-14, cyerekana ko bavugaga abagabo n’abagore bashyingiranwe bonyine.
Nyamara indi mpamvu yo kutavuga rumwe, ikunze kugaragara inshuro nyinshi kuri aya magambo avugwa ku bagore bari mu murimo w’Imana, ni byerekeye abagore bari bafite imyanya y’ubuyobozi bavugwa muri Bibiliya, cyane cyane Miriyamu, Debora, na Hulida bavugwa mu Isezerano rya Kera. Uku kutavuga rumwe ntikwashoboye kugaragaza ingingo zifatika zimwe na zimwe bishingikiriza. Icya mbere Debora ni we wenyine wari umucamanza w’igitsina gore mu bacamanza b’abagabo 13. Hulida ni we wari umuhanuzi w’igitsina gore mu bahanuzi b’abagabo barenga 12 bavugwa muri Bibiliya. Icyatumye Miriyamu ajya mu buyobozi n’uko yari mushiki wa Mosi na Aroni. Abagore babiri b’ibyamamare cyane mu gihe cy’Abami, ni Ataliya na Yezebeli—ingero ziruhije z’abayobozi b’ingare b’igitsina gore. Ikirenzeho, n’uko ubutware bw’abagore mu Isezerano rya Kera budafite aho buhuriye n’iki kibazo. Igitabo cya mbere cya Timoteyo n’izindi Nyandiko zandikiwe abashumba, zirereka Itorero—umubiri wa Kristo icyitegererezo gishya—kandi uru rugero rurerekana uko ubuyobozi bwari buteye mu Itorero, ntabwo rushaka kwerekana uko ubuyobozi bw’igihugu cya Isirayeli bwari buteye cyangwa se ubw’irindi shyirahamwe rivugwa mu Isezerano rya Kera.
izindi ngingo zisa n’izimaze kuvugwa, zigizwe n’ukuntu Purisikila na Foyibe bakoreshejwe mu Isezerano Rishya. Mu Ibyakozwe n’Intumwa 18, Purisikila na Akwila baragaragazwa nk’abakozi ba Kristo bari barizewe. Izina rya Purisikila ni ryo ryavuzwe mbere, kugira ngo wenda berekane ko “yari icyamamare” cyane mu murimo w’Imana kurusha umugabo we. Ariko, ntaho bagaragaza ko Purisikila yigeze kugira uruhare mu murimo w’Imana waba warunyuranye n’ibivugwa muri 1 Timoteyo 2:11-14. Purisikila na Akwila bajyanye Apolo mu rugo iwabo, bombi bamugira umwigishwa wabo, bamusobanurira Ijambo ry’Imana kugira ngo arusheho kurimenya neza (Ibyakozwe n’Intumwa 18:26).
Mu Abaroma 16:1, n’ubwo Foyibe yafatwaga “nk’umudiyakoni” mu cyimbo “cy’umukozi ugabura ijambo ry’Imana,” ibi ntibivuze ko Foyibe yajyaga yigisha mu Rusengero. “Ushobora kwigisha” ni izina ryahabwaga abakuru b’Itorero, ntabwo ryahabwaga abadiyakoni (1 Timoteyo 3:1-13; Tito 1:6-9). Abakuru b’Itorero, abepisikopi n’abadiyakoni bagaragazwa “nk’abagabo bafite umugore umwe,” “abagabo bafite abana bizera,” “n’abagabo batariho umugayo”. Ikigaragara cyane rero n’uko aya mazina yose ari ay’abagabo. Ikindi n’uko muri 1 Timoteyo 3:1-13 no muri Tito 1:6-9, amazina ya kigabo ni yo yonyine akoreshwa iyo bashaka kuvuga abakuru b’Itorero, abepisikopi n’abadiyakoni.
Imbonerahamwe y’iki gice cya 1 Timoteyo 2:11-14 ni yo “itanga impamvu” nyayo kandi yumvikana. Umurongo wa 13 utangira ugira uti: “kubera” kandi ugatanga “impamvu” y’ibyo Pawulo ahamya mu mirongo 11-12. Kuki abagore batagombaga kwigisha cyangwa ngo bahabwe ubutware bwo kuyobora abagabo? Kubera ko “Adamu yaremwe mbere, Eva agakurikiraho. Kandi ntabwo Adamu ari we wa mbere washutswe; umugore ni we washutswe.” Imana yabanje kurema Adamu, nyuma irema Eva ngo abe “umufasha” wa Adamu. Iyi gahunda yo kuremwa ikoreshwa ku isi yose no ku muryango (Abefeso 5:22-33) no ku Itorero. Kuba Eva yarashutswe, ni indi mpamvu ituma abagore batemererwa gukora umurimo w’ubushumba cyangwa guhabwa ubutware mu mwuka bwo kuyobora abagabo. Ibi bikaba bituma bamwe bemera ko abagore batagomba kwigisha, kubera ko bashukika ku buryo bworoshye cyane. Iyo myumvire ni iyo kugibwaho impaka, none se niba abagore bashukika ku buryo bworoshye cyane, kuki bemererwa kwigisha abana (kandi nabo bashukika ku buryo bworoshye cyane) n’abandi bagore (nabo bacyekwaho gushukika cyane)? Ibi sibyo inyandiko ishaka kuvuga. Abagore ntibagomba kwigisha abagabo cyangwa kugira ubutware mu mwuka bwo kuyobora abagabo kubera ko Eva yashutswe. Icyo ni cyo cyatumye Imana iha abagabo mbere y’ibindi ubutware bwo kwigisha mu Rusengero.
Abagore benshu ni indashyikirwa mu mpano zo kwakira abashyitsi, kugira ubuntu, kwigisha, no gufasha abandi. Umurimo munini w’Imana mu Itorero ry’ahantu aho ari ho hose, ukorwa n’abagore. Mu Itorero, abagore ntibabujijwe gusenga cyangwa guhanura mu ruhame (1 Abakorinto 11:5), ikibujijwe n’uguhabwa ubutware mu mwuka bwo kwigisha abagabo. Bibiliya ntabwo ibuza abagore gukoresha impano z’Umwuka Wera (1 Abakorinto 12). Abagore, kimwe n’abagabo, basabwa kuyobora abandi, kugaragaza imbuto z’Umwuka (Abagalatiya 5:22-23), kandi bagomba kubwira ubutumwa bwiza intama zazimiye (Matayo 28:18-20; Ibyakozwe n’Intumwa 1:8; 1 Petero 3:15).
Imana yatanze itegeko ko abagabo bonyine ari bo bagomba gukora umurimo w’ ubutware bwo kwigisha iby’umwuka mu Itorero. Ibi, si ukubera ko abagabo ari bo bonyine bazobereye cyane mu byerekeye kwigisha, cyangwa kubera ko abagore basuzuguritse cyangwa bakaba ari abanyabwenge buke (kandi atari ko bimeze). Ahubwo niko Imana yagennye imikorere y’Itorero. Abagabo nibo bagomba gutanga urugero, ku byerekeye ubuyobozi mu by’umwuka—mu buzima bwabo bwa buri munsi ndetse no mu magambo bavuga. Abagore nabo, bagomba kugira uruhare ruciriritse mu buyobozi. Kandi barashishikarizwa kwigisha abandi bagore (Tito 2:3-5). Na none, ntabwo Bibiliya ibuza abagore kwigisha abana. Igikorwa cyonyine abagore babujijwe n’ukwigisha abagabo cyangwa guhabwa ubutware bw’umwuka kuri bo. Ibi rero bizabuza, ku buryo bwumvikana, abagore gukora umurimo w’ubushumba n’uw’ivugabutumwa. Ibi ntibigomba gutesha abagore agaciro kabo, mu buryo ubwo ari bwo bwose, ahubwo bigomba kubaha icyerekezo cyo gukora umurimo w’Imana kurushaho, hubahirijwe gahunda zose z’Imana n’impano Yabagabiye.
Ikibazo: Abashumba b’abagore / Abavugabutumwa? Bibiliya ivuga iki ku byerekeye abagore bari mirimo y’Imana?
Igisubizo: Muri iki gihe, ndakeka ko mu Itorero, nta kibazo cyagiweho impaka nyinshi kurusha ikibazo cy’abagore bakora umurimo w’ubushumba cyangwa w’ivugabutumwa. Kubera izo mpamvu rero, ntitugomba kureba iki kibazo nk’aho abagabo bashyamiranye n’abagore. Hari abagore biyumvisha ko nta mugore ugomba gukora umurimo w’ubushumba ndetse ko na Bibiliya ikumira abagore mu murimo w’Imana, ariko na none hari n’abagabo bemera ko abagore bashobora gukora umurimo w’ivugabutumwa kandi ko nta nzitizi zishobora kubabuza gukora umurimo w’Imana. Ibi ntabwo ari ikibazo cyo kwikunda cyane kw’abagabo cyangwa se ikibazo cyo kuvangura ibitsina. Ni ikibazo cyo gusobanukirwa Bibiliya.


text:
- Icyuzi kigomba kuba gicukuye mu bujyakuzimu, kiri hasi gato y’ahantu hajyiye hejuru cyangwa mu butaka. Ubuhaname bugomba kuba buteye kuburyo burwanya isuri. Ubutaka bugomba kuba bufite byibura makumyabiri ku ijana by’ibumba. Ibintu bibi nk’ibiti, amabuye, ibyatsi bigomba gukurwa mu cyuzi.
- Ubujyakuzimu bw’icyuzi bugomba kugira metero imwe,ubuhaname bujya kungana na metero imwe nigice mwo hasi kubuso bw’icyuzi aho amazi asohokera. Akenshi amazi agomba guturuka mu bisimu, ikiyaga, cyangwa mu zindi soko kamere z’amazi akerekeza mu cyuzi.
- Imiferege n’ibihombo by’amazi bigomba kwifashishwa mu gukura amazi mu cyuzi. Gukura amazi mu cyuzi ntibyakagombye kurenza iminsi itatu.
- Amazi akenshi aragabanywa ku gira ngo agume ku ijanisha riboneye hajyamo andi mazi meza.
- Ibyuzi akenshi bishyirwa kubutaka bufite ubuhaname budakabije. Ibyuzi bigira ishusho y’ubuso bwa kare cyangwa urukiramende.
- Ibyuzi bigomba kugira imiferege isohora amazi n’ubuhaname hasi k’ubuso bw’icyuzi.
- Amazi ahagije agomba kuboneka mu cyuzi mu gihe kigereranyije. Ni ngombwa kugira urugero amazi agarukiraho
- Ibyuzi bororeramo amafi bikurikirana mu ngano zabyo. Ibyuzi bito byifashishwa mu gutera amagi no korora utwana duto tw’amafi.
- Amazi yose agomba gukurwa mu cyuzi iyo amafi yasaruye.
- Uko ibyuzi bivamo umusaruro w’amafi munini, ninako ku bigenzura biba bigoye.


text: Wibeshya mada nta muntu waremwe ari amutinganyi, nkuko nta muntu waremwe ari amusambanyi, ibyo byose nimyuka irwanya Imana, kndi ubutinganyi bwo ni icyaha ndenga kamere cyo bimwe nokuryamana n’inyamanswa, ubu se nabwo wavuga ngo hari ahantu baremwe ngo baryamane n’ibisimba? Murwanye icyaha nacyo kizabahunga. Yakobo 4:7 Imana iduhe ubwenge bwayo kugirango tubashe guhishura ibinyoma n’ubucakura bwa satani. Ubwo se niba Imana urashakaga umuryango yari kurema umutinganyi wiki’? Ngo abyare se? Azororoke se? Imana iravuga iti dore umukobwa azava iwabo asange umukwe we mubatinganyi umugeni Ninde umukwe nawe ni iduhe? Mureke dushishikarire kumenya byukuri Kuko nitutabikora ingaruka zo nti zizazabura kubaho.


text:
Matayo 5:4 - Hahirwa abashavura, Kuko ari bo bazahozwa.
Ubundi gushavura ni ukurira cyane, ukurirana intimba n’agahinda. Nasobanukiwe ko umuntu urira bitoroshye ko ahozwa n’undi muntu. Amarira yacu ava aho abantu batagera n’ubwo baba badukunda kandi bafite ubushake bwo kuduhoza. Yesu ni we wenyine ushobora kuduhoza. Ni wo murimo yisigiye azakora.
Mu gitabo cya Yesaya 25:8 ndetse no mu gitabo cy’ Ibyahishuwe 21:4 haravuga ngo Imana "Izahanagura amarira yose ku maso yabo kandi urupfu ntiruzabaho ukundi, kandi umuborogo cyangwa gutaka cyangwa kuribwa ntibizabaho ukundi kuko ibya mbere bishize."
Mu gihe nateguraga inyigisho kuri iri jambo, nasanze hari amarira y’uburyo bwinshi Imana ishobora guhanagura mu buzima bwacu:
Amarira duterwa no gupfusha abacu twakundaga;
Amarira duterwa n’akarengane tugirirwa muri iyi isi;
Amarira duterwa no gutukwa ndetse no gusuzugurwa;
Amarira duterwa n’amatage (gutatana no kutabana n’abo dukunda);
Amarira duterwa no kwangwa n’abo dukunda.
Niba urimo kurira none...niba ushavura, ndagira ngo nkubwire ko Imana ishobora guhanagura amarira yawe kandi ibifite mu nshingano. Urahiriwe rero kuko ukuboko kwayo guhora kukuri hafi.
Rev. Dr. Fidele Masengo
Foursquare Gospel Church Rwanda


text:
ven.
11
févr.
2011
ISOMORYAMBERE
Isomo ryo mu gitabo cy’Intangiriro (Intg 6, 5-8 ; 7, 1-5.10)
6,5Uhoraho arareba asanga ububi bw’abantu bwakwiriye ku isi; ibitekerezo by’umutima wabo nta bindi bitari ubugizi bwa nabi. 6Uhoraho yicuza kuba yarashyize umuntu ku isi, maze arababara mu mutima we. 7Ni ko kuvuga ati «Ngiye gutsemba ku isi abantu naremye;kandi hamwe na bo nzatsembe amatungo n’ibikoko, ndetse n’ibiguruka mu kirere kuko nicuza icyatumye mbirema.» 8Nowa ariko agira ubutoni mu maso y’Uhoraho.
7,1Uhoraho abwira Nowa ati «Injira mu bwato, wowe n’inzu yawe yose, kuko mu bantu b’iki gihe nasanze intungane mu maso yanjye ari wowe gusa. 2Mu nyamaswa zose zitazira uzafate indwi za buri gitsina, ingabo n’ingore. Naho mu zizira uzafate ebyiri ebyiri, ingabo n’ingore. 3No mu nyoni zo mu kirere uzafate indwi za buri gitsina, ingabo n’ingore, kugira ngo ubwoko bwazo bwoye kuzacika ku isi. 4Impamvu ni uko hasigaye iminsi irindwi, nkagusha imvura ku isi mu minsi mirongo ine n’amajoro mirongo ine, nkazatsemba ku isi ibifite ubuzima byose naremye.» 5Nowa akora byose uko Uhoraho yari yamutegetse. 10Hashize iminsi irindwi, amazi y’umwuzure akwira ku isi.
ZABURI (Zab 29 (28),1.2, 3ac-4, 3b.9b-10 )
Inyik/ Uhoraho, uhe umuryango wawe umugisha wuje amahoro.
Nimwegurire Uhoraho, bana b’Imana,
nimwegurire Uhoraho ikuzo n’ububasha!
Nimwegirire Uhoraho ikuzo rikwiriye izina rye!
Nimupfukamire Uhoraho, kuko yagaragaje ubutagatifu bwe!
Ijwi ry’Uhoraho rihindiye hejuru y’ amazi,
Uhoraho ahindiye hejuru y’amazi magari.
Ijwi ry’Uhoraho rivuganye ubukaka,
ijwi ry’Uhoraho rivuganye ubuhangare.
Imana Nyir’ikuzo ihindishije inkuba,
no mu Ngoro ye byose bikavuga ngo «Habwa ikuzo!»
Uhoraho aganje hejuru y’umwuzure,
Uhoraho atetse ijabiro ari umwami lteka.
IBANGONDIRIMBO RIBANZIRIZA IV ANJILI (Zab 78 (77), 24)
Alleluya Alleluya.
Uhoraho yagaburiye umuryango we mu butayu:
abahaza umugati wo mu ijuru.
Alleluya.
IVANJILI
+ Amagambo yo mu Ivanjili ntagatifu uko yanditswe na Mariko (Mk 8, 14-21)
Muri icyo gihe, 14abigishwa bari bibagiwe kujyana imigati, maze bakagira umugati umwe gusa mu bwato. 15Nuko Yezu arabihanangiriza ati «Murabe maso kandi mwirinde umusemburo w’Abafarizayi n’umusemburo wa Herodi.» 16Bo rero batangira kjya impaka ngo nta migati bafite. 17Yezu abimenye, arababwira ati «Kuki mujya impaka ngo nta migati mufite? Ntimurumva kandi ntimurasobanukirwa? Mbese umutima wanyu uracyanangiye? 18Mufite amaso ntimubone, mukagira n’amatwi ntimwumve? Kandi ntimwibuka,igihe manyuriye imigati itanu abantu ibihumbi bitanu, mwahakuye inkangara zingahe zuzuye ibisate? Baramusubiza bati « Ni cumi n’ebyiri.» 20Arongera ati «N’igihe manyuriye imigati irindwi abantu ibihumbi bine, mwahakuye inkangara zingahe zuzuye ibisate?» Baramusubiza bati «Ni indwi» 21Nuko arababwira ati«Na n’ubu ntimurasobanukirwa?»


text:
Uyu mwisirayeli afatwa nk’umwe mu batasi kabuhariwe babayeho mu mateka y’isi. Ange Victor Uwimana
Ibikorwa byo kuneka umwanzi byatangiye kera, ndetse mu bihe Abisirayeli bavaga muri Egiputa berekeza I Kanani byabaye ngombwa ko bakoresha ba maneko, “Uwiteka abwira Mose ati, ‘Tuma abantu batate igihugu cy’I Kanani, icyo mpa Abisirayeli.” (Kub.13:2), “Bari I Shitimu, Yosuwa mwene Nuni yohereza abagabo babiri rwihishwa ngo bajye gutata…” (Yos.2:1). Na n’uyu munsi, ibihugu byinshi bikaba bishora akayabo k’amafaranga mu bikorwa by’ubutasi.
Imihanda imwe yo muri Isirayeli yitirirwa El Cohen, uyu akaba ari Umwisirayeli wabashije gucengera mu nzego z’ubutegetsi za Siriya; bityo agatanga amakuru ku gihugu cye. Yatumye kibasha gutsinda intambara yiswe “iy’iminsi 6” mu w’1967, ubwo Isirayeli yaterwaga n’ibihugu by’Abarabu biyikikije. Cohen afatwa nk’intwari yaba mu gihugu cye ndetse no muri Siriya aho yakoreye ibyo bikorwa by’ubutasi.
El Cohen yavukiye mu Misiri mu w’1924, ku babyeyi b’Abisirayeli bari barirukanywe mu mugi wa Aleppo (Siriya). Yaje kujya kwiga muri kaminuza ariko kubera itotezwa ryakorerwaga Abayahudi rikozwe n’Abayisilamu yaje guhagarika kwiga atarangije. Nyuma yaje kwinjira mu mpirimbanyi zaraharaniraga ko habaho Leta ya Isirayeli yigenga zari zizwi ku izina rya Siyonisiti. Ibi bikaba byaramuviriyemo gufungwa , ariko aza kurekurwa.
Leta yigenga ya Isirayeli imaze kuvuka mu w’1948, kimwe n’abandi benshi, El Cohen yagiye gutura muri Isirayeli mu w’1956, maze mu w’1959 ashakana na Nadia. Yangiwe kwinjira mu nzego z’ubutasi (Mossad) kubera ko atari azi neza Igiheburayo. Nyuma ariko yaje gukenerwa, maze aza guhabwa imyitozo ndetse aza koherezwa muri Arijantine (Amerika y’Amajyepfo). Agezeyo yahinduye amazina yitwa Kamal Amin Ta’abet. Bityo atangira kwiyegereza Abanyasiriya bahatuye. Mu w’1962 yagiye muri Siriya yiyoberanije nk’umwenegihugu ushaka gukoresha ubutunzi bwe cyane mu rugamba rwo kurwanya Isirayeli.
Kubera ubuhanga bwo kwegera abategetsi barimo na perezida ubwe, yabashije kugirirwa icyizere ndetse agezwaho n’amabanga menshi yarebanaga n’imyiteguro yo gusenya Isirayeli. Yaje gusura inkambi za gisirikari karere k’imisozi miremire ka Golani, ndetse atanga inkunga yo kuhatera ibiti yavugaga ko bizabafasha kugama izuba. Ibi biti ni byo byarangiye abadereva b’indenge z’intambara za Isirayeli ahari inkambi z’umwanzi, babasha kuzisenya bitabagoye mu w’1967.
Hifashijijwe ikoranabuhanga ry’Abarusiya, El Cohen yaje kuvumburwa arafatwa ari gutanga amakuru ku gihugu cye cya Isirayeli. Maze nyuma y’amezi 4 afunzwe, aza gukatirwa n’urukiko wa gisirikari urwo gupfa amanitswe. Ku itariki ya 18/05/1965 imbere y’imbaga y’abantu benshi n’isi (harimo n’umuryango we kuko byacaga no kuri televiziyo) yaramanitswe. Isirayeli n’ibihugu bimwe by’I Burayi nk’Ubufaransa, Ububirigi bari batakambye basaba ko atakicwa ariko biba iby’ubusa. Na n’uyu munsi umuryango we ukomeje gusaba ubutegetsi bwa Siriya burangajwe imbere Dr. Bashar el Assad ko ibisigazwa by’umubiri we byasubizwa muri Isirayeli agahambwa mu cyubahiro. Ubwo yicwaga, bivugwa El Cohen yazaga ku mwanya wa 3 mu bahabwaga amahirwe yo kuba perezida , nubwo ibi bihakanwa n’abategetsi ba Siriya. Niwe musivili wenyine wemererwaga gutemberezwa ahakorerwaga ibikorwa bya gisirikari.
Koko abantu babasha kwihisha abandi no kwiyoberanya bakambara amasura atandukanye nka El Cohen. Gusa dukwiriye kuzirikana ko Imana yacu idahishwa. Dawidi yari yarabisobanukiwe maze muri Zaburi imwe agira ati, “Uwiteka warandondoye uramenya, uzi imyicarire yanjye n’imihagurukire yanjye, umenyera kure ibyo nibwira.Kuko ijambo ritaraba ku rurimi rwanjye, uba umaze kurimenya rwose Uwiteka.” (Zab. 139:1-4), naho uwandikiye Abaheburayo agira ati, “Nta cyaremwe kitagaragara imbere yayo, ahubwo byose bitwikuruwe nk’ibyambaye ubusa mu maso y’izatubaza ibyo twakoze.” (Heb.4:13)
Dukwiriye buri gihe kwitwararika duharanira gukora ibyo gukiranuka aho turi hose, twirinda kuba nka bamwe bibombarika bakamera nk’abamalayika iyo bari mu nsengero, nyamara mu ngo zabo , aho bakorera n’ahandi ( cyane cyane aho bacyeka ko nta muntu ubazi) ugasanga bitwara mu buryo budahesha Imana icyubahiro.
Ange Victor UWIMANA
(+250)788552883/ (+250)725151463
Uwimana.ange@gmail.com


text:
sam.
27
avril
2013
ISOMO RYA MBERE
Ibyakozwe n’Intumwa (Intu 14, 21b-27)
Pawulo na Barinaba 21bahera ko basubira Ikoniyo n’i Antiyokiya. 22Bakomezaga umutima w’abigishwa, bakabatera umwete ngo bakomere mu kwemera bababwira bati “Ni ngombwa ko tunyura mu magorwa menshi, kugira ngo tubone kwinjira mu Ngoma y’Imana. 23Nuko bashyiraho abakuru muri buri Kiliziya, bamaze gusenga no gusiba kurya, babaragiza Nyagasani bari baremeye. 24Hanyuma bambukiranya akarere ka Pisidiya, bagera muri Pamfiliya. 25Bamaze kwamamaza ijambo ry’Imana i Perije, bamanuka berekeza Ataliya. 26Bahavuye bajya mu bwato berekeza Antiokiya, ari na wo mugi bari baraturutsemo, ubwo abavandimwe babo babaragizaga Imana, babasabira kuzatunganya uwo murimo nyine bari bamaze kurangiza. 27Bagezeyo bakoranya Kiliziya, babatekerereza ibyo Imana yari yakoranye na bo byose, ariko cyane cyane ko yugururiye abanyamahanga irembo ry’ukwemera.
ZABURI (Zab 145 (144), 8-9, 10-11, 12-13)
Inyik/ Nyagasani, Mana y’ijuru n’isi, singizwa iteka ryose !
Uhoraho ni umunyampuhwe n’umunyaneza,
atinda kurakara kandi akagira urugwiro.
Uhoraho agirira bose ibambe,
maze imbabazi ze zigasakara ku biremwa bye byose.
Uhoraho, ibiremwa byawe byose nibijye bigushima,
abayoboke bawe bagusingize !
Bazarate ikuzo ry’ingoma yawe,
batangaze ubushobozi bwawe.
Bazamenyeshe bene muntu ibigwi byawe,
n’ikuzo ritamanzuye ry’ingoma yawe.
Ingoma yawe ni ingoma ihoraho mu bihe byose,
ubutegetsi bwawe buzaramba.
ISOMO RYA KABIRI
Ibyahishuriwe Yohani Intumwa (Hish 21, 1-5a)
Jyewe Yohani, 1mbona ijuru rishya n’isi nshya; koko rero ijuru rya mbere n’isi ya mbere byari byazimiye, n’inyanja itakiriho. 2Nuko mbona Umurwa mutagatifu, Yeruzalemu nshya yururukaga iva mu ijuru ku Mana, yabukereye nk’umugeni witeguye gusanganira umugabo we. 3Hanyuma numva ijwi riranguruye riturutse mu ntebe y’ubwami rivuga riti “Dore Ingoro y’Imana mu bantu ! Izabana na bo. Bazaba abantu bayo, Imana na Yo ibane na bo : 4izahanagure icyitwa amarira cyose ku maso yabo, n’urupfu rwoye kuzongera kubaho ukundi. Icyunamo, amaganya n’imibabaro na byo ntibizongera kubaho ukundi, kuko ibya kera byose birangiye.” 5aNuko Uwicaye ku ntebe y’ubwami aravuga ati “Dore ibintu byose mbigize bishya.”
IBANGONDIRIMBO RIBANZIRIZA IVANJILI (1Yh 4, 8.11)
Alleluya Alleluya.
Imana ni urukundo.
Nidukundane nk’uko Imana yadukunze.
Alleluya.
IVANJILI
+ Yohani (Yh 13, 31-33a.34-35)
Mu isangira rya nyuma Yezu yagiranye n’abigishwa be, 31Yuda yamaze kugenda Yezu aravuga ati “Ubu rero Umwana w’umuntu ahawe ikuzo, n’Imana iherewe ikuzo muri we. 32Ubwo rero Imana iherewe ikuzo muri we, n’Imana izamuha ikuzo muri yo, kandi dore iri hafi yo kumukuza. 33aTwana twanjye, ndacyari kumwe namwe igihe kigufi. 34Mbahaye itegeko rishya: nimukundane kandi mukundane nk’uko nabakunze. 35Icyo bose bazamenyeraho ko muri abigishwa banjye, ni urukundo muzaba mufitanye.”


text:
Ngororero: Uko bateye imbere mu kwesa imihigo
Mu myaka 6 ishize, akarere ka Ngororero kavuye ku mwanya wa 19 ubu kakaba kageze kuwa 3 mu kwesa imihigo.
Uku kuzamuka mu kwesa imihigo ngo biterwa n’imikoranire myiza igenda izamuka hagati y’inzego zigize aka karere cyane cyane abaturage n’abayobozi. Ibi ngo bituma akarere gashyira mu mihigo ibyo abaturage bifuza ko bibakorerwa.
Uko akarere kagiye kazamuka mu myanya: Mu mwaka wa 2009-2010, akarere ka Ngororero kaje ku mwanya wa 19. Umwaka wa 2010-2011 kaje ku mwanya wa 14. Umwaka wa 2011-2012 kaza ku mwanya wa 11, umwaka wa 2012-2013 kaza ku mwanya wa 9 naho imyaka ya 2013-2014 ndetse na 2014-2015 kaje ku mwanya wa 3.
komite nyobozi ayoboye basanze akarere kari ahantu habi bitewe ahanini n’ukutumvikana kwarangaga komite nyobozi yababnjirije. Nubwo byabagoye kuvugurura iyo mikorere, ahanini ngo kugera ku gukorera hamwe Nibyo byatumye abaturage biyumvamo ubuyobozi ubu bakaba bagira uruhare mu bibakorerwa.
Kuba aka karere katarasubira inyuma mu kwesa imihogo mu gihe cy’imyaka 6, ngo ni uko buri mwaka hanaterana abakomoka mu karere batuye hanze yako, aho batanga inama ku byifuzo by’abaturage. Ibi ngo bifasha kunoza imihigo yaturutse mu tugari no gushakira hamwe ibizakenerwa mu kuyishyira mu bikorwa.
Abaturage nabo bahamya ko bishimiye imikorere ya komite nyobozi
Nshimyiryo Emmanuel, umuturage wo mu murenge wa Ngororero avuga ko bafatanya n’ubuyobozi kuva ku rwego rw’akagali n’imidugudu maze bagategura imihigo bahereye kuyo mungo. Yemeza ko abaturage ngo bageze ku rwego rwo gusaba ubuyobozi ibyo bashaka ko bibakorerwa mu gihe mbere byaakorwaga batazi aho byateguriwe.
Tuyishime jean bosco nawe avuga ko umwanya bagezeho bawukoreye, kuko ngo akarere kabo kagenda gatera imbere umunsi ku munsi. Ashingira cyane ku bikorwa remezo byiyongera buri mwaka ariko bisubiza ibibazo abaturage bari bafite.
Kwegukana umwanya wa 3 ngo ntibyabatunguye. Muri Nyakanga 2015, ubwo twabazaga perezida w’inama njyanama y’aka karere Bigenimana Emmanuel ku birebana no kwesa imihigo, yadutangarije ko ikizere ari cyose ko bazatwara umwanya mwiza kuko bakoze neza kandi bazi n’ibikorerwa ahandi.
Iki kizere cyanashimangiwe na meya Ruboneza, ubwo yashimangiraga ko batazarenza umwanya wa gatatu baherukaga kwegukana mu mwaka ushize. Avuga ko gushimirwa na Perezida wa Repubulika ari ishema rikomeye ku karere n’abaturage ayoboye, ku buryo ngo bizeye ko batazasubira inyuma.
Bimwe mu bikorwa by’ibanze bitegerejweho kongera amanota akarere gafite mu mwaka wa 2015-2016, ngo harimo guha abaturage amazi meza, kubaka sitade izahuza imikino itandukanye, kongera amahirwe yo kubona imirimo no gucyura impunzi.